له ژێر په‌رده‌ی پارێزەرییدا، ئافره‌تبازی و کاركردن بۆ داعش!\nMonday, 02.08.2021, 22:49\n" ئه‌لوو ئوختی"..\nبه‌داخه‌وه ئابڕووی پیشه‌ی پارێزه‌ری له سلێمانی له مه‌ترسیى تكاندایه.. سه‌ندیكای پارێزه‌رانی سلێمانی پێویسته به په‌له بێنه سه‌ر خه‌ت و ئه‌م سكانده‌ڵه قبوڵ نه‌كه‌ن.\nبه‌ناو پارێزه‌ر، ئازادی حه‌پسه كه وێنه‌كه‌ی له‌سه‌ره‌وه‌یه، وه‌كو سێوی گه‌نیوو كه‌وتۆته ناو سندوقێك سێوی ساغه‌وه ئه‌گه‌ر به‌زوویی ده‌رنه‌هێرێت له‌نێویاندا ئه‌وا به هه‌موو سندووقه‌دا بڵاو ده‌بێته‌وه.\nپارێزەریی بۆ داعش\nبه‌ناو پارێزه‌ر ئازادی حه‌پسه، پله‌ی موونه‌رمی و ئافره‌تبازیه‌كه‌ی له سنوور ده‌رچووه، نه‌ك له‌به‌ر ئه‌وه‌ی ته‌نها هاوڕێتی پارێزه‌ری كچانی تازه ده‌رچووی زانكۆ ده‌كات له دادگا و له ده‌ره‌وه، یاخود له‌به‌رئه‌وه‌ی ته‌نها كه‌یسی ئافره‌ت وه‌رئه‌گرێت، به‌ڵكو له‌به‌ر ئه‌وه‌ی خاوه‌ن كه‌یسێك كه ئافره‌ت ببوو، بۆماوه‌ی چوار مانگ رێنمایی یاسایی ده‌كرد، له‌كاتێكدا مێردی ئافره‌ته‌كه‌ش به تۆمه‌تی داعش ده‌ستگیركرابوو له به‌غداد، ئه‌م به‌ناو پارێزه‌ره، كه عه‌ره‌بی به‌قه‌ده‌ر منداڵیك نازانێت كه له زنجیره‌ی فیلم كارتۆنه‌وه فێری عه‌ره‌بی بووه، كه‌س نازانێت چۆن چۆنی خۆی كردووه به پارێزه‌ر، ئینجا كه ته‌له‌فونی بۆ ئه‌هات له‌و ژنی داعشه‌وه، له‌به‌ر چاوی خه‌ڵكا بۆ چاوبه‌ستی ده‌وره‌وبه‌ر كه جوابی ئه‌دایه‌وه، ئه‌یووت " ئه‌لوو ئوختی". ژنه داعشه‌كه سه‌یاره‌یه‌كی به‌ناوی مێرده‌كه‌یه‌وه هه‌بوو هێنابووی بۆ سلێمانی، ئه‌یویست ئازادی حه‌پسه وه‌كاله‌تێك بۆ مێرده داعشه‌كه‌ی له زیندانی به‌غداد بكاته‌وه و ژنه‌كه‌ش به‌وه‌كاله‌تنامه‌ی مێرده‌كه‌ی بتوانێ سه‌یاره‌كه له سلێمانی بفرۆشێ، ماوه‌یه‌كیش سه‌یاره‌ی داعشه‌كه‌ی له‌ناو شاری سلێمانیدا لێ ئه‌خوڕی به‌حیساب ئه‌م پارێزه‌ره و سه‌ربه حیزبه و گومانی لێناكرێت و سه‌یاره‌كه‌ش ناگیرێت ئه‌گه‌ر به‌ده‌ست ئه‌مه‌وه بێت. هه‌ی... ناپارێزه‌ری نائازاد، به‌س ته‌نها له‌به‌ر ئه‌وه‌ی موه‌كیله‌كه‌ت ئافره‌ت بێت، گوێ به‌وه نه‌یه‌یت كه ژنی داعشێك چی ئه‌كات له سلێمانی و بچیت ئیشی بۆ بكه‌یت و چوار مانگ به ته‌له‌فون و دیداری نهێنی له‌گه‌ڵی خه‌ریك بیت. به‌مه ئه‌ڵێن پارێزه‌ر یان سایكۆپات و تێكده‌ری ئاسایش و به‌ها ئه‌خلاقیه‌كانی كۆمه‌ڵگه. ئه‌م به‌ناو پارێزه‌ره وه‌كو هه‌ندێك له پیاوان وان كه ئه‌چن ته‌كسیه‌ك ئه‌كڕن بۆ ئه‌وه‌ی ئافره‌ت سه‌ر بكه‌وێت له‌گه‌ڵیان و مێبازی پێوه بكه‌ن و له ژێر په‌رده‌ی كاری ته‌كسیدا، ئافره‌تبازی ده‌كه‌ن. ئه‌میش به‌هه‌مان پاڵنه‌ری نه‌فس نزمی و ئیتیكسزی و مۆڕاڵسزی ده‌ستی داوه‌ته كاری پارێزه‌ری. كاری پارێزه‌ری كاروباری خه‌ڵكه و كارێكی زۆر هه‌ستیاره، ئه‌بێت ئه‌و كه‌سانه‌ی ئه‌م كاره ده‌كه‌ن پره‌نسیپه‌كانی ئیتیك و ئه‌خلاقی پارێزه‌ری بخوێنن پێش ئه‌وه‌ی بیانكه‌ن به پارێزه‌ر و دواتریش چاودێریان بكرێت بۆ ئه‌وه‌ی جێبه‌جێی بكه‌ن. ئه‌گه‌رنا ئابڕووی پیشه‌ی پارێزه‌ری به‌ته‌واوه‌تی له شاری سلێمانی ده‌تكێ و دواتر به هه‌زار تكا چاك نابێته‌وه. ئه‌گه‌ر ئه‌م به‌ناو پارێزه‌ره واز له‌و كاره نائاكاری و نائه‌خلاقیانه نه‌هێنێت یان سه‌ندیكای پارێزه‌رانی سلێمانی به‌ڕێز نه‌یه‌نه سه‌ر خه‌ت بۆ پاككردنه‌وه‌ی فه‌زا و گۆڕه‌پانی پارێزه‌ری له‌م پۆخڵه‌واتانه و هاوشێوه‌كانیان و دوورخستنه‌وه‌ی كابرای "ئه‌لوو ئوختی" له گۆڕه‌پانی پارێزه‌ری. ئه‌وا په‌تای موحامی ئیتیكسز و مۆڕاڵسز و مێباز ده‌گوازرێته‌وه بۆ پارێزه‌كانی تر به تازه و كۆنه‌كانیشیانه‌وه. ئه‌م بابه‌تی " ئابڕووتكانی پیشه‌ی پارێزه‌ری له شاری سلێمانی" به ئه‌ڵقه و زنجیره به‌رده‌وام ده‌بێت و له ڕۆژنامه‌كاندا بڵاوده‌ببێته‌وه.\nپیشه‌ی پارێزه‌ریی ئه‌وه نیه، ڕه‌ش بكه‌یت به شپی و سپی-ش بكه‌یت به ڕه‌ش، ئه‌وه كاری بۆیاخچیه نه‌ك پارێزه‌ر/ موحامی. یاخود به‌رژه‌وه‌ندی مادیییی و ئاره‌زوو و هه‌وه‌سبازی شه‌خسی دابنێیت له پێش به‌رژه‌وه‌ندی ئه‌منی و به‌رژه‌وه‌ندی گشتیه‌وه، ئه‌مه كارێكی نائاكاریی و نا ئیتیكی و نا ئه‌خلاقیه. په‌ندێكی عه‌ره‌بی هه‌یه ته‌واو رێك له‌گه‌ڵ كه‌سایه‌تی سایكۆپات و به‌دعه‌مه‌ل ئازادی حه‌پسه‌دا ئه‌گونجێ: ( حامینا حه‌رامینا) ئه‌وه‌ی به‌حیساب دانرابوو پارێزه‌رمان بێت، كه‌چی خۆی ده‌ستدرێژ و دزه‌كه بوو.\nپلان و نەخشەکێشان و تەڵاقدانی مێرد لە شاری سلێمانی!\nئەرشیفی (هاوڵاتییه‌ک)ی نووسەر\nدوپشك و جاڵجاڵۆکە خوو\nوانەی دەروێشەکان بۆ شۆڕشگێڕە خەواڵوەکان\nلە تەلەفریکەکەی سیروان بارزانی خێزانێکی دیکەش گیانیان لەدەست دا


پەکەکە و داخوازا "خوە پاراستنا" ل باشوور! - دارکا مازی\nپەکەکە و داخوازا “خوە پاراستنا” ل باشوور!\nئەزێ د ڤێ نڤیسینا خوە دا دخوازم پێویستیا مناقەشەیا کێشەیا چارەسەریا پەکەکێ یا ب لایەنێ کوردان ڤە گرێدایی و ب تایبەت ژی ئەرکێ سەر ملێ کوردێن باکورێ کوردستانێ بدەمە دیارکرن. ئیرۆ ھەرێمەک ژ وەلاتێ کوردان، باشوورێ کوردستانێ، بەر ب دەولەتبوونەکا سەربخوە ڤە دچیت، پێنگاڤێن پاشەرۆژا سەرخوەبوونا کوردستانێ ل وی بەشی دهێنە هاڤێتن.\nپیدڤیە ئەڤە، سەربلندی و خوەشیا دلێ ھەر کوردەکی بیت، ھەر کوردەک دەستێ هاریکاریێ و پشتگریێ درێژی ڤی بەشی بکەت دا کو رۆژەک بەری رۆژەکێ کورد چارەنووسا خوە ب دەستێ خوە بنڤیسن.\nد دەمەک وەک ئیرۆ دا کو داگیرکەرێن کوردستانێ ب ھەر شێوەیی ئێریشی باشوور دکەن و دخوازن دەستکەفتیێن ھەیی ژ ھۆلێ راکەن، مافێ چ کوردەکێ نینە کو ڤێ ئارامی و ئاھەنگییا ھەیی ژ بۆ بەرژەوەندییێن ئۆل یان ھەرێما خوە تەڤ بدەن.\nپیدڤیە سەرۆک و دەزگەھێن باشوورێ کوردستانێ ژی ل گۆر ھەقیقەت و بەرژەوەندییێن کوردستانێ خزمەتێ بکەن. د ئاڤابوونا ھەر دەولەت و دەزگەھەکێ دا خەلەتی و کێماسی چێدبن. سازکرن و برێکووپێکبوونا وێ دەولەتێ پیدڤی ب دەمەکێ دوور و درێژ ھەیە.\nھەلبەت دڤێت ئەو خەلەتی یان کێماسییێن کو تێنە دیتن ب زمانەکێ برایەتی و دۆستانی بێنە رەخنە کرن. لێ گاڤا رەخنە ژ رەخنەبوونا خوە دەرکەڤیت و دبیتە چەکا پاراستنا بەرژەوەندییێن ھەرێمی، وی دەمی سنۆرێن رەخنەکرنێ ژ ھۆلێ تێنە راکرن و دژمناتی دەستپێدکەت. ئەڤە ژی د خزمەتا دژمن و خێرنەخوازێن کورد و کوردستانێ دا یە.\nئەز باوەر ناکەم (ژ بلی سەرۆک و ھندەک رایەدارێن پەکەکێ) کوردەک دی رابیت بێژیت :”ئەز کوردستانەکا سەربخوە یان ژی فەدرال ناخوازم”. د دلێ ھەر کوردەکێ دا خەون و خەیالا کوردستانا مەزن و یەکگرتی ھەیە. لێ شەرتان وەسا کریە کو ئەم بخوازین و نەخوازین، کوردستان چار پارچەیە، کورد د وەلاتێ خوە دا ژ ھەڤ ھاتنە تاروومار کرن. 4 ھەرێمێن جودا و ھەر یەک ژ وان دخوازیت ب سەرێ خوە ببیتە هەرێمەکا سەرەکی.\nگاڤا ئەم ھەژمارا کوردان بدەینە سەر ھەڤ، باکورێ کوردستانێ بەشێ ھەری مەزنە. گاڤا ئەم ل گۆرا ھەژمارێ بلڤین، ھندەک دکارن بێژن دڤێت باکوری سەپەرشتیا کوردا بکەن. لێ واقع حالی ھەیی مرۆڤان مەجبوری واقعێ ھەیی دکەت کو، ئەو ژی ئەوە ھەرێمەک ژ ھەرێمێن کوردستانێ ئازادیا خوە بدەست خستیە.\nدڤێ ئەم کورد ڤێ دەستکەفتێ د قادا ناڤدەولەتی دا باش ب کار بینین دا کو ھەرێمێن دی ژی ب کارن وان دەستکەفتا ب رێیەکا یاسایی بێخنە رۆژەڤا جیھانێ. کوردێ ل ھەرێمێن نە ئازاد کری د ڤی واری دا خوەدی مافن. لێ وەک مە ل ژۆر ژی بەحس کر، پارچەبوونا کوردستانێ کورد د ھەر واری دا ژ هەڤدو بەلاڤ کرنە. ژ بەر ڤێ ژی، دڤێت پەنجەرا رۆناھیا باشوورێ کوردستانێ وەک رۆناھیا چاڤان بهێتە پاراستن. و دڤێت ئەم چ فەرقیێ نەێخین ناڤبەرا نەتاوا خوە.\nچاوا کو سەرۆک مستەفا بارزانی د دەما خوە دا گۆتبوو:”چ کەسێ کو روحا نەتەوەپارێزی بۆ چێنەبووبیت، دێ رۆژەک ژ رۆژان خیانەتێ ل گەلێ خوە کەت” ئەڤ گۆتنە ژ بۆ ئیرۆ و ژ بۆ ھەر دەمەکێ ژی دەرباس دبیت.\nئیرۆ پرسگرێکا سەرەکی یا د ناڤ کوردان دا، پرسگرێکا پەکەکێ و کوردێ دەرڤەیی پەکەکێ یە. ھەر چەند ھەبوونا پەکەکێ یا ل قەندیل و دەڤەرێن دی ژبۆ حکوومەتا کوردستانێ ژی سەرێشاندنەکێ چێکەت ژی، دڤێت ژ باشوورییان زێدەتر ئەم کوردێن باکور سەرێ خوە ب ڤێ پرسگرێکێ بێشینن.\nد داخویانی و ھەلوەستێن ھندەک رایەدارێن پەکەکێ دا دیار دبیت کو، پەیوەندیێن ھەرێما کوردستانێ یێن لگەل داگرکەرێن جیران دا ئەو نەرەحەت کرنە. گەر پەکەکە بشێت سەبەبێ نەرەحەتیا خوە ل سەر ئەساسێ کوردایەتی ژ بۆ حکوومەتا فەدەرال یا کوردستانێ بینیتە سەر زمان، ئەز باوەرم دێ وەک حکوومەت، ھەرێما کوردستانێ ژی شێت چارەسەریەکێ ژ بۆ نەرەحەتیا پەکەکێ ببینیت. ژ خوە بەیانێن سەرۆکێ کوردستانێ یێ د وی واری دا گەلەک زەلالن. سەرۆکێ کوردستانێ د ھەر فرسەندێ دا چارەسەریێ د ریا دیالۆگ و ریێن بێ چەک بوونێ و دەمۆکراتیک دا تینە سەر زمان.\nدڤێت ئەم باکوری ژ نھا دا بزانین کو، ھەگەر سبەهی یان دوسبا باکورێ کوردستانێ ئازاد بوو، دێ ئەڤ پرسگرێکا پەکەکێ ل باکور ژی دەستپێکەت. پرسگرێکا ھەیی پرسگرێکا تەمامێ کوردستانێ ژی بیت، دڤێت ئەم باکوری ژ ئیرۆ دا ب بەرپرسیاری تەڤ بگەرین و خوەدی سیاسەتەکا نەتەوی بین. یان نە سبەهی ئەم ژی دێ تووشی شیدەتا پەکەکێ بین. و وێ گاڤێ ئەم ژی دێ کەڤینە رەوشا کو نھا ل باشوور د ناڤبەرا داگیرکەرێن کوردستانێ و ھەموەلاتیێ وێ دا ھەیی.\nپرسگرێکا چارەسەریا پرسگرێکا پەکەکێ و خوەدی لێ دەرکەتنا وێ، نە ئەرکێ باشوورە. ھەگەر ل باشوور پرسگرێکا تونەکرنا پەکەکێ ھەبیت، ئەرکا پێشین دکەڤیتە سەر ملێن باکورییان ب خوە و دڤێت ئەو ل خوە و ل دەسکەفتیێن خوە خوەدی دەرکەڤن.\nدڤێت د سەری دا پەکەکە ب رێیێن دەمۆکراتیک ل چارەسەرییا ڤێ پرسگرێکێ بگەریت. لێ گاڤا پەکەکە وان دەستکەفتیێن کوردا بکەتە قوربانا شەخس یان ھەرێمەکێ دڤێت ئەم کوردێن باکور ب دەنگەک بلند نە رازیبوونا خوە ل ھمبەر ھەلوستێن پەکەکێ یێن نە د بەرژەوەندیا مللەتێ کورد دا بقێرین.\nئەو رۆژ ژی ئیرۆیە…. پەکەکێ ژ نوو ڤە دەست ب پرۆپاگاندا دژبەریا پەدەکێ و بارزانیا کریە و ب درەوان دخوازیت ل باشوورێ کوردستانێ ھەموەلاتی ب ناڤێ “خوە پاراستنێ” ل دژی حکوومەتا خوە کار بکەن. ژ وێ بۆنێ ژی دڤێت هەموو کورد ب دەنگەکێ بلند بقیرن و بێژن ئێدی بەسە بۆ زلما پەکەکێ.


لە بەلچیکا هێرش کرایە سەر ئافرەتێکی مسوڵمان\nلە بەلچیکا هێرش کرایە سەر ئافرەتێکی مسوڵمان\nبه رواری داگرتن : 2019-07-08 09:02\nناوەندی ھەواڵەكان - لە شاری ئانڤێرسی وڵاتی بەلچیک ئافرەتێکی دوژمنی ئیسلام سووکایەتی بە ئافرەتێکی مسوڵمان کرد و هەوڵی دا سەرپۆشەکەی لا بەرێت.\nلە شاری ئانڤێرسی وڵاتی بەلچیک ئافرەتێکی دوژمنی ئیسلام سووکایەتی بە ئافرەتێکی مسوڵمان کرد و هەوڵی دا بە زۆر سەرپۆشی ئەو ئافرەتە لا بەرێت. ئافرەتەکە بۆ ئەنجام درانی لێپرسینەوە لەگەڵی لایەن پۆلیس دەست بە سەر کرا.\nئەو ئافرەتەی تووشی هێرش بوو لە لێدوانەکەی بۆ پۆلیس باسی لەوە کرد، تووشی سووکایەتی بووە.\nسەبارەت بە ئافرەتی هێرشکار دوو ڕاپۆرت بەهۆی "هێرش و بریندار کردن" و "دروست کردنی جیاوازکاری و ئەفرەت" ئامادە کرا. (İLKHA)\nبليته كان بەلچیک هێرش ئافرەت سووکایەتی مسوڵمان سەرپۆش


Maleachi 1 HTB - مەلاخی 1 KSS\n«کاتێک ئاژەڵی زەوتکراو و شەل و نەخۆشتان هێنا، ئاوا قوربانی پێشکەش دەکەن، ئایا لێتان ڕازی دەبم؟» ئەمە فەرمایشتی یەزدانە. 14«نەفرەت لێکراوە ئەو فێڵبازەی کە لە مێگەلەکەی نێرینەی ساغ هەیە و نەزر1:14 نەزر: داوا لە خودا دەکرێت بۆ ئەنجامدانی کارێک و پابەند دەکرێت بە مەرجێکەوە. ئەگەر خودا ئەو کارە بکات، ئەوا دەرئەنجام ئەمیش ئەو کارە ئەنجام دەدات کە پێیەوە پابەندی کردووە. بڕوانە سەرژمێری 21:2. دەکات، بەڵام ئاژەڵێکی عەیبدار بۆ پەروەردگار دەکاتە قوربانی، چونکە من پاشایەکی مەزنم، ناوەکەشم لەنێو نەتەوەکاندا سامناک دەبێت.» ئەمە فەرمایشتی یەزدانی سوپاسالارە.


سلێمانی ئامادەكارییەكانی دەستپێكرد.. گەنجینە دروستدەكرێت\nپارێزگای سلێمانی بڕیاری دروستكردنی ژمارەیەك گەنجینەی خستەبواری جێبجێكردنەوەو سەرۆكی ژووری بازرگانی و پیشەسازیی سلێمانیش شوێنی ئەو گەنجینانە ئاشكرادەكات.\nلەكۆنگرەیەكی ڕۆژنامەوانیدا كە ئەمڕۆ 17ی تەمووزی 2017 بۆ هەریەكەك لە ئاوات محەمەد قائیمقامی سلێمانی و سیروان محەمەد سەرۆكی ژووری بازرگانی و پیشەسازیی سلێمانی رێكخرابوو، دروستكردنی ژمارەیەك گەنجینە لەسنووری شاری سلێمانی ڕاگەیەندرا.\nسیروان محەمەد سەرۆكی ژووری بازرگانی و پیشەسازیی سلێمانی بە SNNی ڕاگەیاند:بەمەبەستی جێبەجێكردنی پڕۆژەی دروستكردنی ژمارەیەك گەنجینە لە سنووری سلێمانی، لەكۆبوونەوەی گەشەپێدانی پیشەسازیی و پارێزگاری سلێمانی بڕیاردرا هەفتەی ئایندە پڕۆژەكە بخرێتە بواری جێبەجێكردنەوە.\nئاشكراشیكرد: پڕۆژەكە دەكەوێتە سنووری گوندی(ژاڵە)وەو لەهەفتەی داهاتووشدا دەخرێتە بواری جێبەجێكردنەوە.\nئەوەشی وت"پێشتر دەبوو ئەو پڕۆژەیە لەچوارچێوەی پڕۆژەكانی ئەنجومەنی وەزیران جێبەجێبكرایە، بەڵام كێشە بۆ جێبەجێكردنی دروستبوو، ئێستاش پڕۆژەكە لەلایەن شارەوانی و ژووری بازرگانی سلێمانییەوە بخرێتە بواری جێبەجێكردنەوە".\nئەمەش لەكاتێكدایە هەفتەی رابردوو، سەرۆكی ژووری بازرگانی و پیشەسازیی سلێمانی داوای لەپارێزگای سلێمانی كرد، پەلە بكەن لەدروستكردنی ئەو گەنجینانە، بۆئەوەی بازرگانان بتوانن كاڵای زیاتر عەمبار بكەن و خۆیان بۆ ئەگەری داخستنی سنوورەكان ئامادە بكەن.\n10 مانگ پێشتر - Jul 17 2017 3:42PM


(ئەمە ناونیشانی فیلمێکە لە نواندنی «دۆریت کریسلەر»، «ئیدا ڤویست» و «هاڕاڵد پاولسن».)\nلە جیهاندا، چی جوانترە لەوەی کە لە پەنجەرەیەکی واڵاوە لە سروشت بڕوانی. جریوەی مەلەکانت بە گوێدا بێت، هەست بە تینی هەتاو لەسەر روومەتەکانت بکەیت و لاوێکی خۆشەویستیش لە ئامێز بکەی و بەبێدەنگی لێک ئاڵابن. ئەم بێدەنگییە ئارام بەخشە و ناکرێ تێک بدرێ. ئاە، ئەگەر تێک نەچووبایە، تەنانەت لە لایەن پشیلەکەوەش!\nپاشنیوەڕۆی دوێنێ، بە هۆی ژانە گەروو لە جێگادا مامەوە، بەڵام لەبەرئەوەی لە یەکەمین رۆژەوە وەڕس بووم و تام لێنەبوو، ئەمڕۆ هەڵسامەوە سەرپێ. ئازاریشم روولە کزی بوو. ئەمڕۆ یادی هەژدەمین ساڵی لە دایکبوونی خاوەن شکۆ خاتوومیر (ئیلیزابێت-ی یۆرک-ە). رادیۆی BBC گوتی، گوایە، وەکو لەنێو نەوەی پادشایان باوە، بەڕێزیان هێشتا باڵق نەبووە. ئێمە لەخۆمان پرسی ئاخۆ ئەو هەموو جوانییە دەبێ شوو بە چ میرێک بکا، کەسێکی شایستەمان بۆی نەدۆزییەوە. لەوانەیە خوشکەکەی خاتوومیر (مارگارێت رۆزا) شوو بە میر (بۆدۆەین)ی وڵاتی بەلژیک بکات.\nلێرە بەدبەختی بەڕۆکمان بەرنادا. هاکا دەرگاکان مکوم کران، (ڤان مارن)ی کارگەری کۆگاکەمان لێ پەیدابوو، بەپێی هەموو بۆچوونەکان، خۆی ئاردی پەتاتەکەی دزیوە بەڵام پێڵاوی تاوانەکە لەپێی (بیپ) دەکات. هەڵبەتە ئاساییە ئەگەر ئەوە رەنگدانەوەی لەسەر فەزای پەناگە هەبێ. (بیپ)ی لەڕادەبەدەر پەست کردووە.\nدەمەوێت لە یەکێک لە رۆژنامە و گۆڤارەکان بپرسم، ئاخۆ یەکێک لە چیرۆکەکانم بڵاوناکەنەوە، بێگومان بە ناوێکی خوازراوەوە. بەڵام لەبەرئەوەی چیرۆکەکانم زۆر دوورودرێژن، هیوای سەرکەوتنێکی ئەوتۆیان لێ چاوەڕوان ناکرێ.\nتا دوایی، ئازیزەکەم!\nنزیکەی دە رۆژە هەمدیس (دوسێل) قسە لەگەڵ (ڤان دان)دا ناکات، تەنها لەبەرئەوەی لە پاش دزییەکەوە کۆمەڵێک رێکاری تازەمان، لەبەر ئاسایشی خۆمان، پەیڕەوکردووە و بۆی ناگونجێن. ئەو دەڵێ گوایە (ڤان دان) هاواری بەسەرداکردووە.\nهەروەها پێی گوتم «هەموو شتەکان لە پاژملەمەوە ئەنجام دەدرێن. من دەبێ لەو بارەیەوە لەگەڵ باوکت قسە بکەم.» ئەو ئێستا پاشنیوەڕۆی رۆژانی شەممە و یەکشەممەش بۆی نییە بچێتە خوارەوە بۆ بیرۆکەی (کوگلەر)، چونکە بەرێوەبەری کۆمپانیاکەی تەنیشتمان گوێی لێدەبێ ئەگەر ئەو بچێت، وێڕای ئەوە ئەو گوێی پێ نەدا و چوو بۆ ئەوێ. ئەوەش (ڤان دان)ی پەست کرد، باوکیشم بە دوایدا چوو بۆئەوەی قسەی لەگەڵدا بکات. بێگومان ئەمجارەش خۆی بە بیانویەکەوە هەڵپەسارد، بەڵام باوکمی پێ نەچووە ژێربار. ئێستا باوکیشم زۆر بە کەمی دەیدوێنێ چونکە (دوسێل) سووکایەتی بەویش کرد. ئێمە کەسمان نازانین بەچ شێوەیەک ئەوەی کردووە، بەڵام هەڵبەتە زۆر ناقۆڵا بووە.\nچیرۆکێکی زۆر جوانم بە ناوی «بلووری، جیهان دۆز» نووسیوە وسێ لە گوێگرەکانم زۆریان بەدڵ بوو.\nمن هێشتا هەر سەرما بردووم، (مارگۆت) و باوک و دایکیشم بەو دەردەوە تێوەگلاندون. بە هیوای ئەوەی (پیتەر)یش نەیگرێ. ئەو ماچێکی لێ ویستم، ناوی (ئێلدۆرادۆ)ی لێناوم. گوتم جارێ نابێ شێتۆکە! بەڵام ئەو هەر خۆشەیستە!\nئەم بەیانییە خاتوو (ڤان دان) زۆر گرژ و بێزارە، لە گلە و گازندە بەلاوە چیتری پێ نییە: سەرما بردووە، نقوڵی کۆکەی لێبڕاوە، چیتر بەرگەی فن کردن ناگرێت. جگە لەوەی هەتاو دەرناکەوێ، هەڵمەتی سەربازیش بەرپا نابێ هەروەها چیتر بۆمان نییە لە پەنجەرەوە بڕوانین هتد … هتد. ئێمە زۆری پێ پێکەنین، ئەویش بەسەرخۆی نەهێنا و لەگەڵمان پێکەنی.\nمن ئێستا (تزار کارل ڤ.) دەخوێنمەوە. لە لایەن پرۆفیسۆرێکی زانکۆی (گوێتینگن)ەوە نوسراوە. ئەو ماوەی چل ساڵ بە نووسینی ئەم کتێبەوە خەریک بووە. لە ماوەی پێنج رۆژ توانیم پەنجا لاپەڕەی لێ بخوێنمەوە، لەوەش زیاتر ناکرێ، کتێبەکە (٥٩٨) لاپەڕەیە. تۆش وەرە لێکدانەوە بۆ ئەمە بکە، من چەندم کات پێدەوێ بۆ تەواوکردنی، چ جای ئەوەی هێشتا بەرگی دووەمی کتێبه‌کەش ماوە! … بەڵام زۆر سەرنج راکێشە!\nجا کیژێکی خوێندکار لە رۆژێکدا چی ناکات! بۆ نمونە من وەرگرە! یەکەم کارم، بریتی بوو لە وەرگێڕانی بەشێک لە کتێبی (دوا شەڕی نیڵسنەکان) لە زمانی ئینگلیزیەوە بۆ زمانی هۆڵەندی. بەردەوامیم بە خوێندنەوەی: (جەنگی باکوورییەکان «١٧٠٠-١٧٢١»)دا. پاشان (پیتەری مەزن)، (کارڵ-ی دوازدەهەم)، (ئاوگست-ی بەهێز)، (ستانیسلاس لێتسنسکی)، (ماتسێپا)، (براندنبۆرگ)، (پێش پۆمەرەکان)، (پاش پۆمەرەکان) و (دانیمارک) بەسەرجەم ژمارەی ساڵەکانەوە. پاشان چوومە سەر (بەڕازیلییەکان)، (توتنی «لاس باهیە»)، رێژەوەی بەرهەمهێنانی قاوە، ملیۆن و نیوێک لە دانیشتوانی (ریودیجانێرۆ)، لە (سان پاولۆ و پێرنامبکۆ)وە، زێی (ئامازۆن)یش لەبیر نەکەم. لە بارەی (رەش پێست، مولات، مێزتیز، سپی پێست) کە زیاتر لە ٥٠ دەر سەدیان نەخۆێندەوارن و دووچاری نەخۆشی مەلاریان. پاشان هەندێک کاتم بە دەستەوە ما و بە پەلە خەریکی یەکێک لە سەرجەلەکان بووم: (جان-ی بەساڵاچوو)، (ویلهێلم لودڤیگ)، (ئیرنست کازیمیر-ی یەکەم)، (هاینریش کازیمیر-ی یەکەم) تا دەگاتە (مارگرێت فرانسیسکا-ی بچووک) کە لەساڵی (١٩٤٤ لە ئۆتاوا لەدایک بووە).\nکاژێری دوانزەیە: سەرقاڵی وانەکانمم کە بریتین لە مێژووی کڵێسەکان … پفف! تا کاژێری یەک.\nکاژێری دوو ئەم مناڵە کەساسە دەبوایە لەسەر کارەکەی بەردەوام بێت، ئەمجارە نۆرەی مەیموونە لووت باریک و پانەکان بوو. دەی کیتی، بە پەلە پێمبڵێ ئەسپی دەریا پێیەکانی چەند پەنجەیان پێوەیە!\nپاش ئەوە نۆرەی خوێندنی ئینجیل هات. دوای ئەوە لەگەڵ (پیتەر) فێربوونی زمانی ئینگلیزییە: بابەت (تاکەرای) «سەرۆک». فێربوونی وشەی فەڕەنسی و بەراوردکردنی (مسیسیپی) و(میسۆری).\nبەسە بۆ ئەمڕۆ، بە خوات دەسپێرم!\nئەو خەونەی بە (پیتەر)ی کەشتییەوە بینیم هەرگیز لە بیرم نەچووە. کاتێک بە بیرم دێتەوە، دەڵێی ئەمڕۆیە، درک بە روومەتی دەکەم کە بە روومەتمەوەیە، هەستێکێ زۆر مەزن و پڕ لە جوانیم پێدەبەخشێ. لەگەڵ ئەم (پیتەر)ەی ئێرەش هەندێک جار ئەو هەستەم لا دروست دەبێ، بەڵام هەرگیز بە ئەندازەی دوێنێ ئێوارە بە تین نەبووە، کاتێک، وەک هەمیشە، لەسەر قەنەفەکە پێکڕا دانیشتبووین و ئامێزمان لێک نابوو. لەوکاتەدا ئانا-ی ئاسایی کتوپڕ خزایە ئەولاوە و ئانا-ی دووه‌م جێگای گرتەوە. ئانا-ی دووەمیش لە خۆبایی و قۆشمەجاڕ نییە، بەڵکوو زۆر نەرمونیان وشیرینە. من خۆم بەتوندی پێوە لکاندبوو وهەستم بە ورژانێکی روو لە زیاد دەکرد. فرمێسکم لە چاوێ دەهاتەخوارێ، ئەوەی چاوی چەپەم راستەوخۆ دەرژانە سەر بیجامەکەی و ئەوەی چاوی چەپم بە لالووتمدا تێدەپەڕین و دەڕژانەوە سەر بیجامەکەی. ئاخۆ ئەو هەستی پێکرد؟ کاردانەوەکەی ئەوەیان نیشان نەدا؟ تۆ بڵێی ئەو مانەندی من هەمان هەستی هەبووبێ؟ خۆ ئەو هیچ وشەیەکی نەدرکاند. ئاخۆ ئەو درکی بەوە کرد کە ئانا-ی دووەمی لە لاوە بوو؟ ئەمانە هەموو پرسیارن بە بێ وه‌ڵام ماونەتەوە.\nکاژێری هەشتونیو هەڵسامە سەرپێ و چوومە بەر پەنجەرەکەوە، ئەوێ وێستگەی رۆژانەی لێکتر دابڕانمانە. من هێشتا دەلەرزیم، هێشتا هەر ئانا-ی ژمارە دوو بووم. ئەو لێم نزیک بۆوە، منیش دەستم کردە ملی و بە توندی لاروومەتی چەپیم راموسی. ویستم لا ڕاستیشی راموسم، لێوم بەر لێوی کەوت. لەبەر گڕوتینی یەکتر گوشینمان بەملاوئەولادا جۆلانێمان دەکرد، جارێکی تر وجارێکی تریش نەبادا لێک بترازێن!\nپیتەر زۆری پێویست بە سۆزە. ئەو یەکەمین جارە لە ژیانیدا بەوجۆرە کچێک بناسێ، یەکەمین جارە بۆی دەرکەوێ، تەنانەت کچێکی بێزراویش، خاوەن دڵ و دەروونە و گۆڕانی بەسەردادێ ئەگەر بەتەنیا لەگەڵیدابێ. ئەو یەکەمین جارە لەژیانیدا هاوڕێتی و خودی خۆشی بە کەسێک ببەخشێ، ئەو پێشتر هەرگیز کوڕوکچی هاوڕێی نەبووە. ئێستاش ئێمە بە یەکتر شادین. منیش ئەوم نەدەناسی، کەسیشم جێ متمانە نەبوو، بەڵام ئێستا بەوئاستە گەیشتووین.\nهەردەم بەو پرسیارەی کە بەرۆکم بەرنادا دووچاری نەنگی دەبم: «ئایا ئەوە دروستە؟» «ئایا دروستە تۆ ئاوەها بەپەلە خۆت بەدەستەوە دەدەی، بەو ئەندازەیە هێندە تامەزرۆی، بەو ئەندازە زۆرەی تێدا (پیتەر) مل بە ویست و ئارەزووەکانی خۆی دەدات؟ ئاخۆ من وەکوو کچێک بۆم هەیە بەوجۆرە زێدەڕۆیی بکەم؟» ئەوانە تەنها یەک وەڵامیان هەیە:\nمن یه‌کجار پەرۆش و دڵازار بووم … بۆ ماوەیەکی دوورودرێژ. زۆر تەنیا بووم و ئێستا دڵنەوایەکم دۆزیوەتەوە.»\nبەیانیان هەردووکمان زۆر ئاسایین، تا ڕادەیەک نیوەڕوانیش، بەڵام ئێواران ئەو مگێز و تامەزرۆیەی کە بە رۆژەوە کەڵەکە بووە بەلەسە دەبن و بەریان لێناگیرێ، شادی و چێژی ژوانەکانی پێشوومان بیروهۆشمان پێکەوە جۆشدەدا. هەموو ئێوارەیەک پاش ماچی کۆتا، حەزدەکەم پڕتاو بڕۆم و چیتر لە چاوانی نەڕوانم، بەتەنیا دوورکەومەوە، لەنێو تاریکیدا ون بم!\nبەڵام چی چاوەڕوانم دەکات پاش ئەوەی چواردە پلیکانە دەچمەوە خوارێ؟ رووناکییەکی زۆر، پرسیارێک لێرە و کەنینێک لەوێ، منیش دەبێ بەرسڤیان بدەمەوە و سەرنجیان رانەکێشم.\nمن دڵم هێشتا زۆر نەرمە، لە توانامدا نییە رووداوێکی وەکوو ئەوەی دوێنێ بە ئاسانی لە مێشکم دەرپەڕێنم. ئانا-ی نەرمونیان بە دەگمەن دەردەکەوێ بۆیە ئەستەمە یەکسەر لە ده‌رگاوە دەرپڕێ. (پیتەر) دڵی ئەنگاوتووم، زۆر قووڵتر، لەوانەی تا ئێستا لە ژیانمدا روویان داوە، جگە لەوەی کە لە خەودا بینیم! (پیتەر) بەرزەفتی کردم، ناخی دەرهێنام و بەرواژی کردەوە. کەواتە ئەوە روون و ئاشکرا نییە بۆ هەموو مرۆڤێک کە کەسێکی وەها هێمنی پێویستە، بۆ ئەوەی لە ناخەوە پارسەنگ بێتەوە؟ ئۆه (پیتەر) چیت لێکردم؟ چیت لێم دەوێ؟\nئەمانە بەرەو کوێمان دەبا؟ من ئێستا لە (بیپ) تێدەگەم، ئێستا، کاتێک خۆم تێدا دەژیم، ئێستا لە دڵەڕاوکێکەی ئەو تێدەگەم. کە تەمەنم چووەسەرێ و داوای لێکردم شووی پێبکەم، دەبی ئەوکات وەڵامم چی بێت؟ ئانا راستگۆ بە! تۆ ناتوانی شووی پێبکەی! ئەستەمیشە بتوانی دەستبەرداری بیت. کەسایەتی (پیتەر) لاسەنگە، ئەو کەسێکی کەم هەڵوێستە، نابوێر و کەم هێزە. هێشتا ساویلکەیە، لەناخەوە لەمن تەمەنی کەمترە. ئەو تەنها ئارامی و شادی دەخوازێ.\nئایا بەڕاستی من چواردە ساڵم؟ ئاخۆ بە ڕاستی هێشتا کیژێکی فێرخوازی گێژۆکەم؟ ئایا من بە ڕاستی هێشتا لە هەموو بوارەکاندا نا شارەزام؟ من شارەزاییم لەوانی تر پترە، من بە شتێکدا گوزەرام، پێم وانییە هیچ هاوتەمەنێکی من پێی ئاشنابێ.\nمن لەخودی خۆم دەترسم، دەترسم زۆر بەخێرایی خۆم بکەم بە خەڵاتی ئارەزووەکانم. باشە پاشەرۆژ چۆن دەتوانم لە تەک کوڕانی تر هەڵسوکەوت بکەم؟ ئاخ، چەند سەختە، دڵ و ئاوەز هەمیشە لە ململانێدان، هەر یەکەیان لەکاتی خۆیدا بە پێویست هەڵدەداتێ. بەڵام من دەزانم و دڵنیام لەوەی، کاتێکی گونجاوم هەڵبژاردووە؟\nئێوارەی رۆژی شەممە لە (پیتەر)م پرسی، ئاخۆ چی دەڵێ ئەگەر من شتێک لە بارەی خۆمانەوە بۆ باوکم بگێڕمەوە. پاش هەندێک بێنەوبەرە ئەویش چووە ژێرباری ئەوەی کە کارێکی دروستە. من بە کاردانەوەکەی خۆشحاڵ بووم، چونکە ئەوە بەڵگەیە لەسەر بێگەردی ئەو. پاش ئەوە یەکسەر چوومە خوارەوە، کاتێ لەگەڵ باوکم چووین بۆ ئاوهێنان هێشتا لەسەر پەیژەکان بووین، پێم گوت:\n«بابە، تۆدەزانێ کاتێ من و(پیتەر) پێکەوە دادەنیشین نێوانمان لە مەترێکیش کەمترە. تۆ ئەوەت بەلاوە خراپ نییە؟»\nباوکم یەکسەر وه‌ڵامی نەدامەوە، پاش هەڵوەێستەیەک گوتی:\n«نەخێر من ئەوەم بەلاوە خراپ نییە، ئانا، بەڵام لێرە لەبەر نەبوونی جێگاوڕێگای شیاو دەبێ زۆر وریابیت …» پاشان شتێکی تری لەو جۆرە گوت و چووینەوە سەرێ. بەیانی رۆژی یەکشەممە بانگی کردم وگوتی:\n«ئانا، من دوایی بیرم کردەوە» (منیش ترسێکم پێداهات). «لە ڕاستیدا، لێرە لەم پەناگەیە، ئەوە کارێکی دروست نییە کە تۆ دەیکەی! من پێموابوو ئێوە تەنها هەڤاڵی یەکن. ئاخۆ (پیتەر)یش دڵدارە؟»\nمنیش گوتم: «ئەوە قسەی تێدا نییە»\n«بەڵێ، ئانا، تۆ باش دەزانی من زۆر چاک لێتان دەگەم، بەڵام تۆ پێویستە خۆگییربیت و نەهێڵی ئەو زیادەڕۆیی بکات. ئەوەندە مەچۆرە سەرەوە. پیاوان لەو جۆرە شتانەدا هەمیشە بزێوترن، بەڵام ژنان خۆیان پێدەگیرێ. لە دەرەوەی پەناگە بە جۆرێکی ترە، تۆ لەوێ ئازادی، کوڕ و کچانی تر دەبینی. لەوێ تۆ دەردەچی و سپۆرت و چالاکی دیکە ئەنجام دەدەی. بەڵام لێرە، ئەگەر بشخوازی، ئەوە دەرچوونت نییە. ئێوە هەموو ساتێک یەکتر دەبینن، لە ڕاستیدا هەردەم پێکەوەن. ئانا، زۆر ئاگاداربە و زۆری بەهەند وەرمەگرە.»\n«بابە، من وەها ناکەم، جگە لەوەش (پیتەر) کوڕێکی رێکوپێکە. ئەو لاوێکی چاکە.»\n«بەڵی وایە، بەڵام ئەو کەسایەتییەکی پتەوی نییە. ئەو زۆر بە ئاسانی مل بە چاکەوە دەنێ بەڵام لەهەمان کاتیشدا مل بە خراپەوەش دەنێ. من هیوای چاکی بۆ دەخوازم، ئەو خاوەند ماکێکی باشە.»\nکەمێکی تر پێکەوە دواین و لەسەر ئەوە کۆک بووین کە باوکم لەگەڵ (پیتەر)یش قسەبکات.\nپاش نیوەڕۆی یەکشەممە، کاتێ لەسەربان بووین، (پیتەر) لێی پرسیم: «چی بوو، ئانا، لەگەڵ باوکت قسەتکرد؟»\nمنیش لەوه‌ڵامدا گوتم: «بەڵێ، بەخێرایی بۆت دەگێڕمەوە، ئەو شتەکەی پێ ئاساییە، بەڵام ئەو پێیوایە، ئێرە فراوان نییە و هەموومان بەسەریەکەوە دادەنیشین، بۆیە لەوانەیە ناتەبایی دروستبێت.»\n«خۆ ئێمە هەردووکمان کۆکین لەسەر ئەوەی پێکەوە تەبا بین. منیش بەنیازم هەردەم ئەوە رەچاو بکەم.»\n«منیش بەهەمان شێوە، (پیتەر)، بەڵام باوکم لەو باوەڕەدا نییە، ئەو پێیوابوو ئێمە هاوڕێین و هیچی تر. تۆ پێت وایە نابێ بەو ئاقارەدا بڕوات؟»\n«من، ئەبێ پێدابڕوات. ئەی تۆ؟»\n«منیش هەروەها. خۆ بە باوکمم گوت کە من متمانەم بە تۆیە. (پیتەر) من پشت ئەستوورم پێت، بەهەمان شێوەش بە باوکیشم، من پێموایە تۆ شایستەی ئەوەی. ئەی وانییە؟»\n« هیوادارم وابێ.» ئەوەی گوت و زۆر شڵەژا و سوورهەڵگەڕا.\n«(پیتەر)، من زۆر باوەڕم پێتە. پێموایە تۆ خاوەن کاراکتەرێکی باشی و لەجیهاندا باش پێشدەکەوی.»\nتۆزێکی تر قسەی هەمەجۆرمان کرد. پاشان پێم گوت:\n«من وای بۆدەچم ئەگەر ئێمە لێرە دەرچووین، تۆ چیترم خەم لێ نەخۆی، من ئەوە دەزانم.»\nئەو بەقسەکەم گڕیگرت و گوتی: «ئەوە راست نییە، ئانا! تۆ هەرگیز نابێ ئەو بۆچوونەم پێڕەوا ببینی!»\nلەوکاتەدا بانگیان کردین.\nلەو ماوەیەدا باوکم قسەی لەگەڵدا کرد بوو، رۆژی دووشەممە (پیتەر) ئەوەی بۆگێڕامەوە و گوتی: «باوکت پێی وایە، بۆی هەیە لە هاوڕێتییەوە خۆشەویستی هەڵقوڵێ، منیش پێم گوت، ئێمە خۆگییرین، تۆ دڵنیابە.»\nباوکم ئێستا دەیەوێ ئێواران کەمتر بچمە سەرێ بۆلای، بەڵام من دژم، پێم گوت، نەک لەبەرئەوەی حەزدەکەم لەگەڵ (پیتەر) بم، بەڵکوو لەبەر ئەوەی متمانەم پێیەتی و پشتی پێدەبەستم. دەمەوێ بەخۆی بیسەلمێنێ کە جێی متمانەیە، من ناتوانم ئەوە بسەلمێنم، ئەگەر متمانەی پێنەکەم وهەر لەخوارەوە بمێنمەوە.\nنەخێر من دەچمە سەرێ بۆلای!\nلەو ماوەیەدا، دراماکەی (دوسێل)یش کۆتایی هات. ئێوارەی رۆژی شەممە، لەسەر خوانی شێوان، بە بڕێک وشەی جوانی هۆڵەندی داوای لێبوردنی کرد. (ڤان دان) یەکسەر ئاشتبۆوە. هەڵبەتە بۆ ئەو مەبەستە، (دوسێل) هەموو رۆژەکە مەشقی کردووە.\nیەکشەممەی رۆژی لەدایکبونەکەی بەئارامی تێپەڕی. ئێمە بوتڵێ شەرابی ساڵی ١٩١٩-مان پێشکەشکرد، ماڵباتی (ڤان دان) (کە دواجار توانیان دیاری پێشکەش بکەن) یەک شووشە (پیکالیلی) و یەک پاکەت گوێزانیان بەدیاری داێی، (کوگلەر) مورەبای لیموی بۆهێنا، (میب) کتێبێک و(بیپ) گوڵ و گوڵدانێگ. ئەویش بەهەریەک لە ئێمە هێلکەیەکی بەخشی.


شازادەی جێنشینی سعوودیە عەلی خامنەیی بە هیتلەر ده‌شوبهێنێت\nشازادەی جێنشینی سعوودیە، محەمەد بن سەلمان رایگەیاند وڵاتەکەی پەرە بە چەکی ئەتۆمی دەدات"لە زووترین کاتدا" ئەگەر ئێران هەنگاوێکی لەو شێوە بنێت.\nمحەمەد بن سەلمان چاوپێکەوتنێکی لەگەڵ کەناڵی"سی بێ ئێس" ئەمریکی ئەنجامداوە کە بڕیارە رۆژی یەکشەممە پەخش بکرێت و دەزگاکانی راگەیاندنی سعوودیە، لەنێویاندا کەناڵەکانی "ئەخبارییە" و "عەرەبییە" چەند بەشێکیان لێ بڵاوکردەوە.\nلە بەشێکی چاوپێکەوتنەکەدا بن سەلمان دەڵێت "سعوودیە خواستی ئەوەی نییە ببێتە خاوەنی چەکی ئەتۆمی، بەڵام بەبێ گۆمان دەتوانێت پەرە بە چەکی ئەتوومی بدات لەزووترین کاتدا ئەگەر ئێران پەرە چەکی ئەتومی بدات".\nشازادەی جێنشینی سعوودیە رەخنەی لە بەرپرسانی ئێران گرت و رابەری باڵای ئێران، عەلی خامنەیی بە "هیتلەر" چواند، لە بەرزبوونەوەی لێدوانی دژ بە یەک لەنێوان سعوودیە و ئێران کە ململانێ دەکەن لەپێناو هەژموونی خۆیان لەناوچەکەدا.\nبن سەلمان گوتیشی "خامنەیی هەوڵی فراوانکردنی پرۆژی تایبەت بە خۆی لە رۆژهەڵاتی ناوەڕاست دەدات، ئەمەش زۆر لەو کارە دەچێت کە هیتلەر ئەنجامی دا".\nشازادەی جێنشینی سعوودیە گوتیشی: "وڵاتانی جیهان هەستیان بە مەترسییەکانی هیتلەر نەکرد تاکو ئەوە روویدا کە روویدا. نامانەوێت هەمان رووداو لە رۆژهەڵاتی ناوەڕاست ببینین".\nشازادەی جێنشینی سعوودیە لەچەند بوارێکدا جیاوازی لەنێوان سعوودیە و ئێراندا کرد و گوتی: "سوپای ئێران لە ریزبەندی پێنج هێزی یەکەمدا نییە لەسەر ئاستی جیهانی ئیسلامی، ئابووری سعوودیە زۆر زیاترە لە ئابووری ئێران, ئێران دوورە لەوەی هاوتای سعوودیە بکرێت".\nسعوودیە، ئێران بەبوونی پرۆژەی فراوانکردنی هەژموونی لە ناوچەکە و دەستێوەردان لە کاروباری ناوخۆی وڵاتانی عەرەبی تۆمەتبار دەکات، لەبەرامبەردا تاران ئەو تۆمەتانە رەت دەکاتەوە و ئاماژە بەوە دەکات کە پابەندە بە پەیوەندییەکی باش لەگەڵ وڵاتانی دراوسێی.


کۆبونەوەی نێوان پاپا فرانسیس و ئایەتوڵا عەلی سیستانی\nپاپا فرانسیس ڕێبەری کاتۆلیکەکانی جیهان ڕۆژی شەممە لە عێڕاق چاوی بە ڕێبەری باڵای شیعە ئاینزاکان ئایەتوڵا عەلی سیستانی کەوت.\nئەو دانیشتنە مێژووییەی کە لە نێوان پاپای تەمەن 84 ساڵ و سیستانی تەمەن 90 ساڵ ڕوویدا لە ماڵەکەی سیستانی لە شاری پیرۆزی نەجەف بەڕێوەچوو.\nسیستانی گوتی کرستیانەکان هەمان مافی عێراقییەکانی تریان هەیە و دەبێت ژیانی ئاشتیانەیان هەبێت . سیستانی یەکێکە لەگرنگترین کەسایەتیەکانی موسوڵمانە شیعە ئاینزاکان و کاریگەری بەرچاوی لە عێراق و شوێنەکانی تریش هەیە.\nکرستیانەکانی عێراق هیوادارن لێدوانەکەی سیستانی و پەیامەکەی پاپا فرانسیس بۆ پێکەوە ژیان هاوکاربن بۆ ئاسانکردنی ژیانیان لەو وڵاتە زۆرینە موسوڵمانەدا کە زۆربەی جار دەکەوتنە بەر هێرشی ئەندامانی ملیشا شیعەکان و توندڕەوان.\nکاربەدەستێکی ئاینی لە نەجەف بە ئاژانسی ئەسۆشیەیتدی ڕاگەیاندووە کۆبونەوەکە " سەردانێکی تایبەتی بێپێشینەیە لە مێژوودا، و جیاوازە لە هەمو کۆبونەوەکانی پێشوتر."\nکۆبونەوەی ئەو دوو کەسایەتییە ئاینییە هاوکاتە لەگەڵ مەترسییەکانی شیانی هێرشی موشەکی بۆ سەر عێڕاق لەلایەن گروپەکانی سەر بە ئێرانەوە و هەروەها پەتای ڤایرۆسی کۆرۆنا.\nپاش کۆبونەوەکەی لەگەڵ سیستانی، فرانسیس بەشداری لە کۆبونەوەیەکی نێوان ئاینەکان کرد لە شاری دێرینی ئوور کە جارێکی تر لەوێ جەختی کردەوە لەسەر پێکەوە ژیانی ئاشتیانە.\nپاپا فرانسیس لە وتارەکەیدا گوتی " لەم خاکەوە، کە بڕوای ئاینی لە دایک بوو، لە خاکی باوکمان ئیبراهیمەوە، با جەختبکەینەوە لەوەی خوا میهرەبانە و گەورەترین کفریش ئەوەیە ناوی بەکاربهێنین بۆ ڕق لە براو خوشکەکانمان."\nبڕوا دەکرێت شاری ئوور شوێنی لە دایکبوونی پێغەمبەر ئیبراهیم بێت، کە لەلایەن سێ ئاینی سەرەکییەوە ڕێزی لێ دەگیرێت، ئیسلام، جوو و کرستیان.\nدواتر ڕۆژی شەممە پاپا نوێژ و نزای جەماوەری لە کەنیسەی کلدانی سەینت جۆزێف لە بەغدا بەڕێوە دەبات.\nبەر لە کۆتاییهێنان بە سەردانەکەی لە عێڕاق پاپا سەردانی شارەکانی موسڵ، هەولێر و قەرەقۆشیش دەکات.\nبڕیارە پاشنیوەڕۆی ڕۆژی یەکشەممە پاپا لە هەولێر نوێژو نزای بە کۆمەڵ بەڕێوە ببات. هەرچەندە مەڕاسیمەکە لە شوێنێکی کراوە ئەنجام دەدرێت بەڵام بەهۆی ڤایرۆسی کۆرۆنا ژمارەی ئامادەبوان سنورداردەبێت بۆ 10 هەزار کەس.\nبوونی کرستیان لە عێراق بۆ سەدەکانی یەکەمی ئاینەکە دەگەرێتەوە، بەڵام ئەمڕۆ تەنها چەند سەد هەزار کرستیانێک لەو وڵاتە ماونەتەوە .\nئەم سەردانەی بۆ عێراق 33 هەمین سەردانی پاپا فرانسسە بۆ دەرەوەی ئیتالیا بەڵام یەکەم سەردانییەتی لەماوەی 15 مانگی ڕابردوودا بەهۆی ڤایرۆسی کۆرۆناوە.\nئەو کەسایەتییە گەورە ئاینییە ڕۆژی دووشەممە دەگەڕێتەوە بۆ ڕۆما.


بانگەوازێک بە بۆنەی ١٠\_١٢\nساڵیادی جاڕنامەی مافی نێونەتەوەیی مرۆڤە!\nئەمڕۆ ڕیکەوتی ١٠\_١٢، ساڵیادی جاڕنامەی نێونەتەوەیی مافی مرۆڤە. ساڵانە لەگەڵ نەتەوە یەکگرتووەکاندا ئاهەنگی رۆژی نێو نەتەوەیی بۆ مافەکانی مرۆڤ دەگێررێت . ئەم جاڕنامەیە دیارە هەرێمی کوردستان بێ بایەخ سەیری دەکات بۆیە نایگرێتەوە. نەوەی بنەماڵەی دەسەڵاتداران خۆیان پابەندی ئەو جاڕنامە یە ناکەن کە ڕێز لە مافی مرۆڤ بگرن.\nدەسەڵاتی هەرێم ئەبیت تێروانینێکی جیاوازتریان هەبێت بۆ مافەکانی مرۆڤی کوردستان و هەروەها هاوشێوەیەکی لێکنەچووی مافەکانی مرۆڤیان لە بەرژەوەندی بنەماڵە‌وە بۆ خۆیان دۆزیوەتەوە. واتە لای ئەمان دەبێت مافی مرۆڤ سەرچاوە لە بەرژەوەندی بنەماڵە ، بەرژەوەندی بنەماڵەش بەستراوە بە تورکیاو ئیرانەوە هە رلەوێشەوە مافی مرۆڤی کورد سەرچاوە دەگریت .\nهەربۆیە کە گوێبیستی سەرۆکی هەرێم و ئاخافتنیان دەبین ، هەست ناکرێت هیچ خەوشێک لەخۆیاندا ببینین ، ئەمەش بەڵگەی ئەوەی هەرگیزکورد نابێت مافی نارەزایی بەرانبەر دەسەلاتی بنەماڵە هەبێت. ئەمەش بەڵگەیە کە نە چاکسازی دەکەن نە دژی گەندەڵی دەوەستن.\nهەربۆیە لە وتەی سەرۆکی هەریمی باکو کوڕیش گاڵتەیان بە مافی خۆپیشاندان و ڕادەربڕین و ناڕەزایی خەڵک دێت. ئەمان تەنانەت لایەن ئاساییە کە تورکە نەتەوەپەرستەکان و ئیسلامیەکانیش بەردەوام لە چەوساندنەوەو کوشتنی کورد بن و مافی ئەمان لە هەریم پاریزراوبن و تەنانەت خۆشیان پێشێلکاری مافی مرۆڤ بن و دەسەلاتی ئاسایش و وپاراستنیش بێریزی بە رانبەر مافی خۆپیشاندەران بکەن.\nئەوە چەندڕۆژیکە هاولاتیان لە هەریمی کوردوستان دژ بە پێنەدانی موچە و بڕینی بژێوی رۆژانە و خزمەتگوازاری ڕاپەروین.\nهەروەها داوکارم کە ھاوڵاتیانی ناڕازی بە تایبەتی گەنجە دڵگەرمە مافخوارەکان بەشێوەیەکی ھێمن و مەدەنیانە خۆپیشاندان ئەنجام بدەن و زەرەرو زیان بەدام و دەزگاکانی هەرێم و موڵکی گشتی و تایبەت نەگەیەنن وەھەروەھا دوربن لە سوتانی بارەگا و بینای شارەکان چونکە ئەوە رێگایە چارە نیە بۆدەستکەوتنی مافی ڕەواتان .\nداواکارم دەسەڵاتدارانی هەریمی کوردستان لەجیاتی فەرامۆشکردنی مافی هاونیشتمانیان و بەکارهێنانی توندوتیژی و داخستنی کەناڵی تەلەفزیۆنی و زیندانیکردنی دەنگە ئازادەکان وچالاکەوانانی سیاسی و مەدەنی و بەدەنگ پیویستیەکانی‌هاولاتیان بن وبە دوای چارەسەرکردنی کێشەکاندا بگەڕین چونکە ناکرێت زیاتردەسەلات بەردەوام بێت لە گەندەڵی و نادادپەوری و بەهەشت بۆ بنەمالە و نەوەکانیان دابین بکەن و جەهەنەم بۆ هاونیشتمانیان.\n* رێبوار حەسەن: ئەندامی پەرلەمانی پێشوی سوێد و چالاکوانی سیاسی لە ولاتی سوێد.


هێزەکانی عێراق خۆیان ئامادەدەکەن بۆ هێرشکردنە سەر حەویجە\nبەگوێرەی راپۆرتەکان، "دەوڵەتی ئیسلامی لە عێراق و شام" (داعش) لە دوو ساڵی رابردوودا 7,000 مەدەنی کوشتووە لەم شارەی سەر بە پارێزگای کەرکوك.\nپۆلیسی کەرکوك لەگەڵ "دەوڵەتی ئیسلامی لە عێراق و شام" (داعش) بەشەڕدێت. هێزەکانی عێراق خۆیان ئامادەدەکەن بۆ هێرشێك بۆ رزگارکردنی قەزای حەویجە لە پارێزگاکە. [خاوەنی وێنە: بەڕێوبەرێتی پۆلیسی کەرکوك]\nهێزەکانی عێراق خۆیان ئامادەدەکەن بۆ رزگارکردنی شاری حەویجە لەدەست "دەوڵەتی ئیسلامی لە عێراق و شام" (داعش) دوابەدوای داواکاریی بەرپرسانی کەرکوك بۆ ئەمە، لێپرسراوانی پارێزگاکە هەفتەی پێشوو وتیان.\nئەم داواکاریە پاش ئەوە هات کە داعش هەزاران مەدەنی دەستگیرکرد لەکاتێکدا هەوڵیان دەدا لە ناوچەکانی حەویجە لە باشوری خۆرئاوای کەرکوك هەڵبێن کە بەپێی راپۆرتەکان ژمارەیەکیان لەلایەن چەکدارانی گروپەکەوە کوژراون.\nجێگری پارێزگاری کەرکوك، راکان جبوری، وتی پارێزگاکە و بەرپرسانی ناوخۆیی داوایان لە هێزەکانی عێراق کرد "بەخێرایی دەستپێشخەری بکەن بۆ لەناوبردنی ئەندامانی داعش لە حەویجە و شارەکە لە چنگیان رزگاربکەن".\nجبوری بە دیارونای وت سەرکردەکانی عێراق بە ئەرێنی وەڵامی داواکاریەکەیان دایەوە بۆ ئازادکردنی شارەکە کە ماوەیەکە بەدەست گەمارۆی داعشەوە دەناڵێنێت.\nوتی: "هیوادارین ئۆپەراسیۆنەکە بۆ رزگارکردنی حەویجە زوو دەستپێبکات و تێرۆریستەکان دەربپەڕێنرێن."\nرونیشیکردەوە کە حاڵی حازر چەند یەکەیەکی سەربازی لەدەوروبەری شارەکە جێگیرکراون، بەڵام بەس نیین بۆ ئەنجامدانی ئۆپەراسیۆنەکە.\nوتی حەویجە شارێکی گەورەیە، شەش یەکەی ئیداریی هەیە و دانیشتوانەکەی نزیکەی نیو ملیۆن دەبێت و بووەتە بنکەیەکی ئەو چەکدارانەی داعش کە لە پارێزگا باکوریەکانی دیالە و سەڵاحەدین و ئەنبارەوە هەڵهاتوون پاشئەوەی هێزەکانی عێراق ئەو ناوچانەیان رزگارکرد.\nمەدەنیە هەڵهاتووەکان دەکەونە کەمینەوە\nجبوری وتی لە چەند هەفتەی پێشوودا هەزاران دانیشتووی گوندەکانی عەیسەلانە و سەیحە و ئوم کەسیر لە ناوچەکان هەڵهاتوون لەدەست "توندوتیژی، هەژاری، برسێتی و ژیانێکی دژوار" کە دەبوو لەژێر سایەی دەسەڵاتی داعشدا بیبەنەسەر.\nوتی: "تێرۆریستەکان ئەو خەڵکەیان خستە کەمینەوە کە زۆبەیان بریتیبوون لە ژن و منداڵ و دەستگیریان کردن."\nوتیشی بەپێ راپۆرتەکان داعش ژمارەیەك لە لاوە دەستگیرکراوەکانی کوشتووە لە بنکەیەکی سەربازیی پێشووی سوپای عێراقدا لە حەویجە بەناوی بەکارە.\nئەندامی پەرلەمانی عێراق بۆ پارێزگای کەرکوك، محەمەد تەمیم، وتی: "بەپێی ئەو زانیاریە پشتڕاستکراوانەی لە حەویجەوە بەدەستهاتوون، داعش لانی کەم 3,000 کەسی دەستگیرکردووە کە هەوڵی هەڵهاتنیان داوە لە گوندەکانی ژێردەستی."\nتەمیم بە دیارونای وت: "تێرۆریستەکان پۆل پۆل ئەو هاوڵاتیانەیان راپێچکرد بەرەو خەندەق و قوتابخانە و ماڵان و هەندێکیشیان لە دەشتودەرەکاندا دەستبەسەرکرد لە بارودۆخێکی زۆر نامرۆیی و دژواردا."\nوتی: "تائێستا گروپەکە 60 لاوی دەستگیرکراوی رەمیکردووە." وتیشی رەنگە ئەم ژمارەیە بەرزببێتەوە.\nتەمیم داوای لە سەرەکوەزیرانی عێراق حەیدەر عەبادی و "سەرکردەکانی ئۆپەراسیۆنە سەربازیە هاوبەشەکان کرد تا بەپەلە دەستبەکاربن و هاوڵاتیە دەستگیرکراوەکان رزگاربکەن کە روبەڕوی هەڕەشەی کۆمەڵکوژی بوونەتەوە لەسەر دەستی داعشدا".\nهەروەها وتی دانیشتوانی حەویجە بەدەست داعشەوە دەناڵێنن لەوکاتەوەی ئەم گروپە لە حوزەیرانی 2014 شارەکەی داگیرکرد.\nوتیشی: "ئامارەکانمان ئەوە پشتڕاستدەکەنەوە کە نزیکەی 7,000 کەس لە دانیشتوانی حەویجە کوژراون و ئەگەری لەناوچوونی 5,000 کەسی تریش هەیە و 6,600 ماڵ وێرانکراون لەماوەی دوو ساڵی رابردوودا."\nهێزە خێڵەکیەکان بەشداریی شەڕەکە دەکەن\nسەرۆکی خێڵی عوبەید لە حەویجە، شێخ ئەنوەر عاسی، وتی: "ئەندامانی خێڵەکانی عوبەید، جبور، ئەلبوحەمدان و ئەوانەی تریش لە حەویجە، هەموو لەپاڵ هێزە ئەمنیەکاندان و ئامادەن بۆ بەشداریکردن لە شەڕی دژ بە داعش."\nشێخ عاسی وتی: "ئێستا نزیکەی 2,000 جەنگاوەری خۆبەخشمان هەیە کە بەفەرمی خۆیان تۆمارکردووە وەك بەشێك لە هێزەکانی حەشدی خێڵەکی لە قەزای حەویجە. لەئێستادا لەگەڵ سوپا و پۆلیسی ناوخۆدان و ئامادەن بۆ دەستکردن بە هەر ئۆپەراسیۆنێکی سەربازی بۆ رزگارکردنی شارەکە."\nوتیشی لەو باوەڕەدایە ژمارەیەکی زۆر لەو دانیشتووانەی لەناو حەویجەدا گیریان خواردووە ئامادەبن بەشداری شەڕی دژ بە داعش بکەن، هەرکاتێك ئۆپەراسیۆنی رزگارکردنی شارەکە دەستپێبکات.\nبەڵام هۆشداریی ئەوەی دا کە دانیشتوانی شارەکە روبەڕوی کارەساتێکی مرۆیی دەبنەوە لەسەر دەستی داعش و ئاماژەی بەوەش دا کە ئەندامانی گروپەکە دەستیانکردووە بە کوشتنی ئەو خێزانە ئاوارانەی کەوتوونەتە دەستیان.\nشێخ عاسی وتی: "دەستیانکردووە بە گرتنی کوڕێکی لاو لە هەر خێزانێك و رەمیکردنی لەبەردەم خێزانەکەیدا، بەپێی ئەو زانیاریە پشتڕاستکراوانەی لە دانیشتوانەکە و شایەتحاڵەکانەوە دەستمانکەوتوون. دەترسین کار لە کار بترازێت و کۆمەڵکوژییەکی سامناك روبدات."\nهەروەها وتی: " ئێمە چاوەڕێی فەرمانی دەوڵەت دەکەین و ئامادەین خۆمان بکەینە قوربانی بۆ رزگارکردنی خەڵکەکەمان و بەدەستهێنانەوەی ناوچەکانمان."\nحەویجە: پێگەی بەهێزی داهاتوی داعش لە عێراق؟\nدوای شکستی گروپەکە لە موسڵ، سەرکردایەتیەکەی چاویان بڕیوه‌ته ئەم شارۆچکەیەی پارێزگای کەرکوك، بەرپرسانی عێراق بە دیارونایان وت.\nخەڵکی حەویجە بە چەقۆی مەتبەخ شەڕی داعش دەکەن\nخەڵکی ئەو شارەی پارێزگای کەرکوك دەمێكە بەر هەر چەکێك لەبەردەستیاندا بێت بەرگری لەخۆیان دەکەن لەدژی 'دەوڵەتی ئیسلامی لە عێراق و شام'.\nخێزانەکانی حەویجە لەدەست برسێتی و توندوتیژیی داعش هەڵدێن\nبارودۆخی نالەبار و توندوتیژیی "دەوڵەتی ئیسلامی لە عێراق و شام" (داعش) سەدان خێزان ناچاردەکات هەڵبێن سەرەڕای ترسناکیی رێگاکە.


سنە/ دایكی شەهیدێكی كوردستان كۆچی دوایی كرد\nزایینی: ٠٢-٠١-٢٠١٦ - هەتاوی: ١٣٩٤/١٠/١٢ - ١٢:٠٠ تاران قه‌باره‌ی فۆنت:\nکوردستان میدیا: رۆژی سێشەممە رێكەوتی ٨ ـ ١٠ ـ ١٣٩٤ی هەتاوی لە شاری سنە دایە "كوبرا ئەعوانی" دایكی شەهید "سەید حەسەن حوسێنی" لە تەمەنی ٧٤ ساڵیدا بەهۆی نەخۆشی كۆچی دوایی كرد.\nدایە كوبرا ساڵی ١٣٢٠ لە شاری سنە لەدایك بووە و وەك زۆربەی دایكانی كوردستان رۆڵەكانی بە هەستی نیشتمانپەروەری پەروەردە كردووە.\nیەكێك لە كوڕەكانی دایە کوبرا بەناوی "سەید حەسەن حوسێنی" كوڕی سەید مەحیەدین بووەتە پێشمەرگەی حیزبی دێمۆكرات و لەم رێبازەدا خەباتی كردووە و گیانی كردووەتەوە قوربانی ئامانجەكانی نەتەوەكەی.\nشەهید حەسەن ساڵی ١٣٣٩ لە شاری سنە لەدایك بووە و ساڵی ١٣٥٩ بووەتە پێشمەرگە و پلەكانی تەشكیلاتی بڕیوە و بووەتە كادری بەشی قەزایی حیزب و لە هێزی شەهید شەریفزادە كار و چالاكییە حیزبییەكانی راپەڕاندووە.\nسەرەنجام پاش چوار ساڵ پێشمەرگایەتی رێكەوتی ١٢ ـ ٩ ـ ١٣٦٣ لە شەڕ و بەرەنگاری لەگەڵ هێزە داگیركەرەكانی كۆماری ئیسلامیی ئێران لە گوندی "هەرمێ دۆڵ"ی ناوچەی سەقز شەهید و تێكەڵ بە كاروانی شەهیدانی كوردستان بووە.\nحیزبی دێمۆكراتی كوردستانی ئێران سەرەخۆشی لە كەسوكاری دایە كوبرا و سەرجەم بنەماڵەی شەهید حەسەن حوسێنی دەكات و خۆی لە خەم و پەژارەیاندا بە شەریك و هاوبەش دەزانێت.


--به‌شەکێ دیار بکه-- 123456\nپه‌رتوکا پیرۆز » ئەفەسۆس » به‌شێ 5\nد حەزژێكرنێ دا بژین\nژ بەر ڤێ چەندێ، وەكو زاڕۆكێن خۆشتڤی، چاڤلێكرنا خودێ بكەن.\nد حەزژێكرنێ دا بژین، هەروەكو مەسیحی ژی حەز ژ مە كری و خۆ گۆری مە كری، ژ پێخەمەت مە بوویە پێشكێشی و قوربانیەكێ بێهنخۆش بۆ خودێ.\nلێ بلا دەهمەنپیسی و هەمی جۆرێن پویچاتیێ یان چاڤبرساتی ب ئێكجاری[a] د ناڤ هەوە دا نەبن، چنكو ئەو نە ژ هەژی پیرۆزكریانە.\nهەروەسا بلا ئاخفتنێن بێشەرم و دەبەنگانە، یان تڕانەیێن بێتۆرە یێن بكێرنەهاتی نەبن، لێ ل شوینا وان بلا سوپاسیكرنا خودێ هەبیت.\nڤێ چەندێ باش بزانن: چ مرۆڤێن دەهمەنپیس، یان نەپاك، یان چاڤبرس (ئانكو كەسەكێ پووتپەرێس[b] )، وان د پاشایەتیا مەسیحی و خودێ دا میرات نینە.\nنەهێلن چ كەس هەوە ب ئاخفتنێن ڤاڵا بخاپینیت، چنكو ژ بەر ڤان تشتان تۆڕەبوونا خودێ ب سەر مرۆڤێن نەگوهدار[c] دا دهێت.\nلەوما هوین نەبنە پشكدارێن وان.\nچنكو دەمەكی هوین تاری بوون، لێ نوكە هوین ب ئێكبوونا ل گەل خودانی رۆناهینە. ئەڤجا وەكو زاڕۆكێن رۆناهیێ بژین\n(ژ بەر كو بەرهەمێ رۆناهیێ هەمی جۆرێن باشی و راستی و دروستیێنە)\nو بزاڤێ بكەن كو بزانن كا چ تشت خودانی رازی دكەت.\nپشكداریێ د كارێن تاریاتیێ یێن بێبەرهەم دا نەكەن، لێ وان بەرچاڤ بكەن.\nچنكو كارێن ئەو ب نهێنی دكەن، شەرمە كو بهێنە بەحسكرن ژی.\nلێ هەر تشتێ ب رۆناهیێ بهێتە بەرچاڤكرن، ئەو ئاشكرا دبیت.\nچنكو هەر تشتێ ئاشكرا ببیت، دبیتە رۆناهی. لەوما دهێتە گۆتن:\n«هەی نڤستی، هشیار ببە!\nژ ناڤ مریان رابە و\nمەسیح دێ رۆناهیێ دەتە تە.»[d]\nژ بەر هندێ ب هشیاری لێ بنێڕن كا هوین چەوا دژین، نە وەكو نەزانان، لێ وەكو ئاقلمەندان.\nدەرفەتا ڤی دەمی ژ دەست نەدەن، چنكو رۆژ د بەدكارن.[e]\nلەوما خۆ مەژی هشك نەكەن، لێ تێبگەهن كا حەزا خودانی چیە.\nب شەرابێ سەرخۆش نەبن، چنكو سەربەردان یا تێدا، لێ ب گیانێ پیرۆز پڕ ببن.\nبۆ ئێكودوو زەبوور، سروود و سترانێن روحانی بێژن، ژ دلێ خۆ بۆ خودانی بسترن و موزیكێ بژەنن.[f]\nهەردەم بۆ هەمی تشتان، ب ناڤێ خودانێ مە عیسایێ مەسیح، سوپاسیا خودایێ باب بكەن.\nژ بەر ترسا خۆ ژ مەسیحی ملكەچی ئێكودوو بن.\nپەیوەندیێن ژن و مێران\nگەلی ژنان، هەر ئێك ژ هەوە ملكەچی مێرێ خۆ بیت، كا چەوا هوین ملكەچی خودانی دبن.[g]\nچنكو مێر سەرێ ژنێیە، كا چەوا مەسیح سەرێ جڤاكا باوەردارانە و ئەو ب خۆ قورتالكەرێ لەشیە[h] .\nئەڤجا كا چەوا جڤاك ملكەچی مەسیحیە، وەسا ژن ژی د هەمی تشتان دا ملكەچی مێرێ خۆ بیت.\nگەلی مێران، هەر ئێك ژ هەوە حەز ژ ژنا خۆ بكەت، كا چەوا مەسیحی حەز ژ جڤاكێ كر و خۆ گۆری وێ كر،[i]\nدا وێ ب شویشتنێ ب ئاڤێ ئانكو ب پەیڤێ پاقژ بكەت و هۆسا وێ پیرۆز بكەت،\nدا وێ وەكو جڤاكەكا شۆخ و شەنگ پێشكێشی خۆ بكەت، یا بێ پنی و بێ قورمچین و هەر تشتەكێ هۆسا بیت، لێ یا پیرۆز و بێكێماسی بیت.\nب ڤی شێوەی، دڤێت مێر وەكو لەشێ خۆ حەز ژ ژنا خۆ بكەن. ئەوێ حەز ژ ژنا خۆ بكەت، ئەو حەز ژ خۆ دكەت.\nچنكو چ جاران كەسێ كەرب ژ لەشێ خۆ ڤەنەبوویە، لێ ئەو لەشێ خۆ ب خودان دكەت و چاڤێ خۆ ددەتێ، هەروەكو مەسیح ژی ل گەل جڤاكا باوەرداران دكەت.\nچنكو ئەم ئەندامێن لەشێ وینە.\n«ژ بەر ڤێ چەندێ زەڵام دێ دایك و بابێن خۆ هێلیت و ب ژنا خۆ ڤە نویسیێت و دێ هەردوو بنە ئێك لەش.»[j]\nئەڤە نهێنیەكا كویرە و مەبەستا من پێ مەسیح و جڤاكا باوەردارانە.\nلێ پێدڤیە هەر ئێك ژ هەوە ژی حەز ژ ژنا خۆ بكەت، هەروەكو حەز ژ خۆ دكەت و پێدڤیە ژن رێزێ ل مێرێ خۆ بگریت.\na. 5:3 دەق و دەق: ‹خۆ ناڤ لێ نەهێتە ئینان›.\nb. 5:5 q پووتپەرێس: صەنەمپەرێس\nc. 5:6 دەق و دەق: ‹كوڕێن نەگوهداریێ›.\nd. 5:14 ئیشایا 26:19؛ 60:1\ne. 5:16 كۆلۆسی 4:5\nf. 5:19 كۆلۆسی 3:16-17\ng. 5:22 كۆلۆسی 3:18؛ 1 پەترۆس 3:1\nh. 5:23 مەبەست ژ ‹لەش›ی، جڤاكا باوەردارانە.\ni. 5:25 كۆلۆسی 3:19؛ 1 پەترۆس 3:7\nj. 5:31 دەستپێكرن 2:24\nئەفەسۆس به‌شێ 4\nئەفەسۆس به‌شێ 6


گاڵتەجاڕی عەقڵی سیاسی\n«ڕامانێک سەبارەت بەشکستی پڕۆسەی سیاسی و سیستەمی حیزب لەدونیای ئێمەدا»\nلە فەرھەنگی و کولتووری دونیای ئێمەدا لەپاڵ سیستەمی تێڕوانین و عەقڵی گشتی، نەریتی سیاسی ڕۆڵی سەرەکی و کاریگەر دەبینێت لەسەر ڕووداوەکان. ماناو دەلالەتی سیستەمی ژیانی تاک و کۆمەڵگە ڕێساکانی دەسەڵات شکڵیان پێداوە. هیزە سیاسیەکان پرەنسیپی کارکردن و سیستەمی دیسپلین و سزایان دیاریکردووە. ئەکتەرە سیاسیەکان هەمیشە بەشداریەکی گەورەیان هەیە لە خوڵقاندنی شکستی جۆراوجۆر، هەتا ئەو شکستە لە شکستی حوکمڕانیەوە گواستۆتەوە بەرەو شکستی گشتگیر (ئابووری، سیاسی، یاسایی، سەربازی، پەرەوەردەیی...) کۆی کایەکانی کۆمەڵگە تووشی بوون. شکستی کولتووری حیزبی سیاسی بەگشتی و شکستە گەورەکانی ئەم دوایانە بەدیاریکراوی، دەکرێت لەم چەند خاڵەدا بەکورتی دەرگای تێگەشتنێکی نوێ بکەینەوە سەبارەت بەم پرسە:\n١- هەرەسی ئەم چرکەساتە بەتەنها ھەرەسی ئابووری و سیاسی نییە، بەڵکو هەڵگری کۆمەڵێک ڕەهەندی قوڵە و لەم ئێستایە و لێرەدا نەخوڵقاوە. ئەم شکستە بەرهەمی سیاقێکی مێژوویی دوور و درێژە و ڕیشەکانی لەناو کولتوور و پەروەردە و مێژوو و ژیانی سیاسی و کۆمەڵایەتی و ئەخلاقی دونیای ئێمە دایە. سەرچاوەی ئەم شکستە بەرهەمی ٢٦ ساڵ هەرەسی سیاسی و شکانی شکۆی ئینسانی کوردیە لەلایەن ئەم نوخبەیەوە.\n٢- ئەم شکستە گشتگیرەی حیزبی کوردی بەگشتی و یەکێتی و پارتی بەتایبەتی بەرھەمیان ھێناوە تەنها بەتاڵکردنەوەی خەونی ئینسانی کوردی نەبوو، بەڵکو شکانی ئیرادە و شکۆی " ڕۆحی نەتەوە"یەک بوو، ئەمە کاریگەری سایکۆلۆجی گەورە بەجێدێڵێ لەسەر تاکی کورد، لەداھاتوودا.\n٣- ئەم دۆخە بەتەنھا دەرئەنجامی شکستهێنانی عەقڵییەتی دوو گروپی سیاسی نییە، کە چارەگە سەدەیەکە ئەم گەلە دەڕەتێنن، دەیگریێن، سەرچۆپی پێدەگرن. لەھەمان کاتدا دەرئەنجامی نەبوونی دیدگای نوێ و ئیفلیج بوونی سیستەمی سیاسیی و تیۆرەی سیاسی و فەلسەفە و زانستی سیاسی بوو، کەھەموو ھێزە سیاسییەکان "بە ئیسلامی و عەلمانی، بە ڕیفۆرمیست و پارتی و گۆڕان و یەکێتی و....ھتد" بە فۆرمی جیاواز تووشی بوون.\n٤- لەکولتووری حیزبی کوردیدا هیچ گوتارێک و هیچ عەقڵێکی سیاسی بوونی نیە شکستەکان ببەستێتەوە بە خۆیەوە، ھەمیشە عەقڵێکی سیاسیی ساختە و فریودەر ئامادەیە کە ھەموو شکستەکان دەباتە دەرەوەی خۆی.\n٥- ئەڤینداری ئەم نوخبەیە بۆ حیزب وایکردووە ھۆشیاری و کەلتوری "ڕەخنە لەخۆگرتن" و ڕەخنە لەو حیزب و ئایدۆلۆژیایەی خۆی بڕوای پێیەتی زۆر لاواز بێت. هەتا لەدۆخێکی حەساس و ئاڵۆزی لەم جۆرەدا پارتە سیاسیەکان لەپێناو مزایدەی سیاسی بەردەوام خەریکی تەخوینکردنی ئەوانی دیکەن، بە بڵاوکردنەوەی هوشیاری ساختە و فریودەر خۆیان دەبەنە دەرەوەی شکستەکان. هەمیشە ئەم گوتارە کاردەکات لەسەر پڕۆسەی بە فریشتەکردنی خۆیی و بەشەیتان کردنی هەموو ئەو گروپ و هێزانەی دەرەوەی خۆی.\n٦- پەیوەندی نێوان هاوڵاتی و دەسەڵات بەشداریەکی گەورەی هەیە لەم شکستەدا. ھاوڵاتی سەرچاوەی یەکەمی دەسەڵاتە. دەسەڵات، ڕەنگدانەوەی ھوشیاری سیاسی وکۆمەڵاتی ھاوڵاتیانە، ئەم پەیوەندیە لەدونیای ئێمەدا خودئاگایی و مەنتق و عەقڵانیەتی لەدەستداوە. جەماوەر کەمترین کات توانای وەستانی نییە لەسەر ئەو بەها باڵایانەی کە ژیانی خۆی و کۆمەڵگاکەی دەگوازنەوە بەرەو ئەزموون و نەریتێکی سیاسی نوێ. ئینسانی کوردی کەمترین کات سەروکار و بەرکەوتنی لەگەڵ ڕیشە کەلتوری و مەعریفەکاندا نیە.\n٧- چرکەساتی تێڕامان و ھوشیاری ڕەخنەیی و سەقافەیی سیاسی ئینسانی کوردی تاکو ئیستا نەیتوانیەوە ئەم کولتوورە سیاسیە تێپەڕێنێت. مۆڕاڵ و پەروەردەی سیاسی ئێمە هەڵگری خودئاگایی و دونیابینیەکی ڕەسەن نیە بۆ بیناکردنی قۆناغێکی نوێ. بەبڕاوی من هەر بزوتنەوەیەکی سیاسی نوێ بیەوێت کار لەسەر گۆڕانکاری بنچینەیی بکات، دەبێت لەو دەرچەیەوە، لەم ئیشکالە سەرەکیەوە دەست پێ بکات.\n٨- ئەم شکستە هیجی تر بۆ ئێمە شایەنی حەپەسان و شۆك نیە، ڕامان ناچڵیکێنێت. دەركەوتەكانی ئەم شكستە لای ئێمە بەردەوام و ڕۆژانە بەشێوازی جۆراوجۆر بەسەر کۆمەڵگەی کوردی دێت و خۆی مانفێست دەکاتەوە. ئەم شکستە بەشێوازی جۆراوجۆر، وەکو فاکتی مێژوویی و کارەساتی سیاسی و سەربازی و ئابووری، بەسەر دەیان هەزار تاک و خێزانی کورددا هاتووە.\n٩- ئەو چاوەڕوانیە دەمێکە لای ئێمە کۆتایی هاتووە کە ئەم کولتوورە سیاسیە دنیای ئێمە بگۆڕێت و فۆڕمێکی نوێ بێنێتە ناو ژیانی ئێمەوە، لای ئێمە نەک یۆتۆپیای گۆڕانکاری بنچینەیی بەدەستی ئەم نوخبەیە کۆتایی هاتووە، بەڵکو چەمکەکانی پەیوەست بە پڕۆسەی گۆڕانکاری هەڵگری ماناو دەلالەتی زۆر لەوە گەورەترە کە لەئایدیای ئەم عەقڵیەتە فاشیستیە سیاسیە و ئەم نوخبە نەخوێندەوارە کورت بێتەوە.\n١٠- ئەگەر حیزبە نوێکان، کولتوور و لۆجیکی ھەموو ئەو حیزبانەی پێش خۆیان تێنەپەڕێنن، ئەگەر فۆڕمێکی ڕادیکاڵ و مۆدێلێکی نوێ نەھێننە ناو دونیای سیاسی ئێمە، ھیچ گومانی تێدانیە دەچنە چوارچێوەی ئەم شکستە گشتگیرە لە داھاتووودا. بەمانایەکی قوڵتر، کێشەکە پەیوەندیدارە بە نەبوونی کولتوور و کەلەپوری سیاسی، نەبوونی عەقڵیەتێکی سیاسی مۆدێرن، نەبوونی دیدگا و پلانی سیاسی و ستراتیژی بۆ خوڵقاندنی مۆدێلێکی نوێ. پێویستە بزوتنەوە سیاسیە نوێکان ئەم مۆدێلە کۆتایی پێ بێنن، شکڵێکی دیکەی نەریتی سیاسی بێتە ناو دونیای ئێمەوە.\n4 دیاردەی تاڵان\n5 با چاوەکانمان بشۆین‌و بەجۆرێکی دیکە بڕوانین


له‌لایه‌ن: شێرزاد ئه‌حمه‌د - به‌روار: 2021-05-14-16:55:00 - کۆدی بابەت: 21\nکۆماری مەھاباد یا کۆماری کوردستان لە 2ی رێبەندانی 2646ی کوردی، بەرامبەر بە 22ی ژانویەی 1946 لە رۆژهەڵاتی کوردستان لەسەر دەستی حیزبی دیموکراتی کوردستان دامەزرێنرا و پێشەوا قازی محەمەد وەک سەرۆک کۆمار سوێندی یاسایی خوارد، دەوڵەتێکی کوردی کەم تەمەن بوو کە لە سەدەی بیست دا و لە دوای کۆماری ئاگری-لە تورکیا، دامەزرا. پایتەختەکەی شاری مەھاباد بووە کە ئەکەوێتە باکووری خۆراوای ئێران. دامەزران و لەناوچوونی کۆمار راستە بەشێک بوو لەو قەیرانەی ئێرانی تێکەوتبوو، ئەو ململانێیەی لە نێوان ئەمریکا و سۆڤیه‌ت دا ھەبوو کە جەنگی ساردی لێکەوتەوە، بەڵام خواستی لەمێژینە و ئاواتی گەلی کورد بوو بۆ دامەزراندنی دەوڵەت و وڵاتێک بە ناوی کوردستان، پێشینە لە مانگی ئابی 1941، راپەڕینێکی جەماوەریی کۆنترۆڵی ناوچە کوردییەکانی لە دەستی حکومەتی ناوەنديی ئێران ده‌رهێنا. لە شاری مەھاباد، کۆمیتەیەکی لە کەسانی چینی ناوەند بە پشتگیری سەرۆک خێڵەکان دەسەڵاتی ناوچەكەيان گرتە دەست. پارتێکی سیاسی بەناوی کۆمەڵەی ژیانەوەی کوردستان (ژێ کاف) دامەزرێنرا. قازی محەمەد، سەرۆکی بنەماڵەی قازی، بە سکرتێريی پارتەکە ھەڵبژێردرا. کۆمیتەکە بە سەرکردایەتیی قازی محەمەد ناوچەکەیان بە لێھاتوویی و سەرکەوتنێکی بەرچاوەوە بۆ ماوەی 5 ساڵ تا رووخانی کۆمار بەڕێوەبرد.\nھێزەکانی سۆڤیەت و بەریتانیا لە کۆتاییەکانی ئابی 1941 ئێرانیان داگیر کرد، دیارە سۆڤیه‌ت لە باکوورەوە. سۆڤێت بە گشتی دوودڵ بوون لە ئیدارەی کوردی. ھێزیان لە نزیک مەھاباد دانەنا‌و تەنانەت نێردراوێکی مەدەنی ئەوتۆیان نەنارد بۆ ئەوەی کاریگەریی گەورە دروست بکات. لە رێگەی چالاکیی (دۆستانە)وە، وەک دابینکردنی کەرەسەی گواستنەوە، دەرکردنی سوپای ئێرانی، و کڕینەوەی تەواوی بەرھەمی تووتنەکەیان، پاڵپشتیی ئیدارەکەی قازی‌یان دەکرد. لە لایەکی ترەوە، کوردەکان زۆر ئیدارەی کوردیان ئەبێزاند لەبەر ئەوەی رەتیان کردەوە ببنە بەشێک لە کۆماری دیموکراتی (فارس) ئازربایجان. ھەروەھا دژی راگەیاندنی کۆماری سەربەخۆی کوردی بوون.\nلە ئەیلولی 1945، قازی محەمەد و سەرکردە کوردەکانی تر سەردانی تەبرێزیان کرد بۆ ئەوەی چاویان بە کونسوڵی سۆڤیه‌ت بکەوێت بۆ دەرباری پشتگیریکردنی کۆمارێکی نوێ، لەوێشەوە رەوانەی باکۆ، ئازربایجانی سۆڤیه‌ت، کران. لەوێ، ئاگادار بوونەوە لەوەی پارتی دیموکراتی ئازربایجان لە ھەوڵی ئەوەدایە کە دەست بەسەر ئازربایجانی ئێراندا بگرێت. لە 10ی کانوونی یەکەمدا، پارتی دیموکراتی ئازربایجان دەستی بەسەر پارێزگای ئازربایجانی رۆژهه‌ڵات دا گرت کە پێشتر بەدەست سوپای ئێرانەوە بوو. قازی محەمەد بڕیاری دا ھاوچەشنی ئەو کارە دووبارە بکاتەوە، لە 15ی کانوونی یەکەمدا، کۆماری مەھابادی کوردیی دامەزرێنرا.\nلە 22ی کانوونی دووەمی 1946، قازی محەمەد دامەزراندنی کۆماری کوردستانی راگەیاند.\nھەندێک لە ئامانجەکانیان لە مانیفێستۆکەدا بڵاوکرایەوە ئەمانەن:\nزمانی کوردیی بکرێتە زمانی راگەیاندن و خوێندن و ئیدارە.\nیاسایەک ھەبێت کە بە یەکچەشن مامەڵە لەگەڵ کرێکار و کەسایەتییە باڵاکان دا بکات.\nوەزیری ناوخۆ محەمەد ئەمین موعینی\nوەزیری ئابووری ئەحمەد ئیلاهی\nوەزیری فەرهەنگ مەنافی کەریمی\nوەزیری (بیهداری) سەیید محەمەدی ئەیوبیان\nلە 26ی ئازاری 1947، بەھۆی فشاری ھێزە رۆژئاواییەکان، بۆ نمونە ئەمریکا، سۆڤیه‌ت پەیمانی بە حکومەتی ئێرانی دا کە لە باکووری ئێران ئەکشێتەوە. لە مانگی حوزەیران دا، ئێران دەستی گرتەوە لەسەر ئازربایجاندا. ئەمە بووە ھۆی دابڕانی کۆماری مەھاباد لە سۆڤیه‌ت و دواجار بووە ھۆی داڕمانی. لەم خاڵەدا، پشتگیرییەکان بۆ قازی محەمەد لە کەمبوونەوەدا بوون، بەتایبەتی لە نێوان خێڵە کوردەکاندا کە لە سەرەتادا پشتگیرییان لێدەکرد. بەرھەم و سەرچاوەی داراییان نەما‌و شێوازی ژیانیان بەھۆی دابڕانەکەوە بەرەو سەختی چوو. یارمەتی دارایی و سەربازی لە سۆڤێتەوە نەما‌و خێڵەکان هیچ ھۆکارێکیان بۆ پشتگیریکردنی قازی محەمەد نەئەبینییەوە. زۆرێک لە خێڵەکان قازی‌یان بەجێ دەھێشت. لە 5 ی کانوونی یەکەم، ئەنجومەنی شەڕ بە قازی محەمەدیان راگەیاند کە ڕێ لە ھەر پەلامارێکی سوپای ئێران دەگرن کە بکرێتە سەر ناوچەکە. لە 15ی کانوونی یەکەم، سوپای ئێران ھاتە ناوچەکە و دەستی بەسەر مەھاباد دا گرت. لەگەڵ ھاتنیان، چاپخانەی کوردی‌یان داخست، فێرکردنیان بە زمانی کوردی قەدەغە کرد، ھەر کتێبێکی کوردی‌یان بدۆزیایەتەوە ئەیانسوتاند. دواجار لە 31ی ئازاری 1947، قازی محەمەد بە تۆمەتی خیانەت لە دەوڵەتی ئێران، لە مەھاباد لە سێدارە درا.\nمستەفا بارزانی، لەگەڵ پێشمەرگەکانی کە لە کوردستانی عێراقەوە ھێنابوونی، به‌شێکی سوپای کۆماریان پێکھێنا. دوای رووخانی کۆمارەکە، زوربەی سەربازەکان و چوار ئەفسەر (سه‌رهه‌نگ عێزه‌ت عه‌بدولعه‌زیز، سه‌رهه‌نگ مسته‌فا خۆشناو، سه‌روان محه‌ممه‌د مه‌حموود قودسی و سه‌رگورد خه‌یروڵڵا عه‌بدولکه‌ریم) بڕیاری گەڕانەوەیان دا بۆ عێراق. دواي ھاتنەوەیان بۆ عێراق، ئەو چوار ئەفسەرە سزای کوشتنیان بەسەردا سەپێنرا و تا ئێستاش وەک شەھیدی قارەمانی شەرەفمەندی کوردستان ناودەبرێن. چەندسەد سەربازێک لەگەڵ بارزانیدا مانەوە و لە ماوەی ئەو رێڕۆیشتنە پێنج ھەفتەییەیاندا کە بەرەو ئارزبایجانی سۆڤیه‌ت گرتیانە بەر، ھەموو ھەوڵەکانی سوپای ئێرانیان بۆ رێلێگرتنیان تێکشکاند. لە تشرینی یەکەمی 1958، مستەفا بارزانی گەڕایەوە بۆ کوردستانی عێراق، و خەباتی دەستپێکردەوە. مەسعود بارزانی، سەرۆکی پێشووی هەرێمی کوردستان و ئێستای پارتی دیموکراتی کودستان، لە مھاباد لەدایک بووە.\nئارچیبالد بولۆچ رۆزڤڵت، کوڕەزای سەرۆکی پێشووی ئەمریکا، تیۆدۆر رۆزڤڵت، لە کتێبەکەیدا "کۆماری کوردیی مھاباد" دەڵێت کێشەی سەرەکی کۆماری کوردستان ئەوەبوو کە کوردەکان پێویستیان بە سۆڤێت بوو، تەنھا چانسیان، ھێزی سوپای سوور بوو. بەڵام ئەم پەیوەندییە نزیکەیان لەگەڵ ستالین و سۆڤیه‌ت وایکرد زوربەی ھێزە رۆژاواییەکان پشتی ئێران بگرن. قازی محەمەد، ھەرچەندە نكۆڵی لەو راستییە نەدەکرد کە لە رووی داراییەوە پشتیان بە سۆڤیه‌ت بەستووە، بەڵام ئەوەی رەتئەکردەوە کە حیزبی دیموکراتی کوردستان پارتێکی کۆمۆنیست بێت، رایگەیاند ئەوە درۆیەکە کە دەسەڵاتدارانی سوپای ئێران دروستیان کردووە، جگە لەوەی ئامانجەکانی خۆی بە زۆر جیاواز لەوانەی سۆڤیه‌ت لەقەڵەمدا. ھەروەھا، کۆمارەکە بەدەست چەند کێشەیەکی ناوخۆییەوە ئەیناڵاند. جیاوازییەکی گەورە لەنێوان خەڵکی شار و خێڵەکییەکاندا ھەبوو، و ھاوپەیمانێتییەکەیان بۆ مھاباد لە داڕماندا بوو. وەک چۆن پێشتریش رایگەیاندبوو، خێڵەکان و سەرۆکەکانیان تەنیا لەبەر ئەو ھاوکاريی دارایی و سەربازییانە پشتی قازی محەمەدیان ئەگرت کە لە یەکێتی سۆڤیه‌تەوە وەریدەگرت. ھەندێکی تر لە خێڵەکان دڵیان بە بارزانییەکان نەئەکرایەوە لەبەر ئەوەی نەیان ئەویست سەرچاوە و داھاتەکانیان لەگەڵی بەش بکەن. لە رووی داراییەوە مھاباد شکستی ھێنا و ئەوە وەک مەحاڵ وابوو کە مھاباد لە رووی داراییەوە ھاوتابێتەوە لەگەڵ ئێران.\nحکومەتە کوردییەکانی ئەمدواییە: بەشی سێیەم / کۆماری كوردستان\nبابه‌ته په‌یوه‌ندیداره‌كان به : کۆماری مەهاباد


ሐዋርያት ሥራ 6 NASV – کردار 6 KSS | Biblica\nሐዋርያት ሥራ 6 NASV – کردار 6 KSS\nهەڵبژاردنی حەوت خزمەتکار\n1لەو ڕۆژانەدا کە قوتابییەکان زیادیان دەکرد، جولەکە یۆنانییەکان6:1 ئەو جولەکانەی لە دەرەوەی فەلەستین بە زمانی یۆنانی قسە دەکەن. بۆڵەبۆڵیان لەسەر عیبرانییەکان6:1 ئەو جولەکانەی لەناو فەلەستین بە زمانی عیبری قسە دەکەن. کرد کە لە دابەشکردنی نانی ڕۆژانە بێوەژنەکانیان پشتگوێ دەخرێن. 2بۆیە دوازدە نێردراوەکە هەموو قوتابییەکانیان بانگکرد و گوتیان: «باش نییە بۆمان ڕاگەیاندنی پەیامی خودا پشتگوێ بخەین و خەریکی ئازووقە دابەشکردن بین. 3خوشک و برایان، لەنێو خۆتاندا حەوت پیاو هەڵبژێرن کە ناوبانگیان باش بێت و پڕبن لە ڕۆحی پیرۆز و دانایی، تاکو لەسەر ئەم ئەرکە دایانبنێین. 4ئێمەش خۆمان تەرخان دەکەین بۆ نوێژکردن و بۆ خزمەتی ڕاگەیاندنی پەیامی خودا.»\n5هەموو کۆمەڵەکە ئەم پێشنیارەیان بەدڵ بوو، جا ستیفانۆسیان هەڵبژارد، کە پیاوێکی پڕ لە باوەڕ و ڕۆحی پیرۆز بوو، لەگەڵ فیلیپۆس و پروخۆرۆس و نیکانۆر و تیمۆن و پەرمیناس و نیکۆلاوسی ئەنتاکی کە ببووە جولەکە. 6لەپێش نێردراوانیان ڕاگرتن، ئەوانیش نوێژیان کرد و دەستیان لەسەر دانان.\n7ئیتر پەیامی خودا لە گەشەکردندا بوو، ژمارەی قوتابییەکانیش لە ئۆرشەلیم زۆر زیاتر ببوون، ژمارەیەکی زۆریش لە کاهینان باوەڕیان بە مەسیح هێنا و گوێڕایەڵی بوون.\n8ستیفانۆس پڕبوو لە نیعمەت و هێزی خودا، پەرجوو و نیشانەی گەورەی لەنێو گەلدا دەکرد. 9جا هەندێک لەوانەی لەو کەنیشتەن کە پێی دەگوترا کەنیشتی ئازادکراوان، لەگەڵ کورێنییەکان و ئەسکەندەرییەکان و ئەوانەی لە ناوچەکانی کیلیکیا و ئاسیان، هەستان و دەمەقاڵێیان لەگەڵ ستیفانۆس کرد. 10بەڵام نەیانتوانی بەربەرەکانێی ئەو داناییە بکەن کە ڕۆحی پیرۆز لە قسەکردندا پێیدابوو.\n11بۆیە بەدزییەوە خەڵکیان هاندا تاکو بڵێن: «گوێمان لێی بوو سەبارەت بە موسا و خودا کفری دەکرد.»\n12ئینجا گەل و پیران و مامۆستایانی تەوراتیان جۆشدا، هاتنە سەری و گرتییان و بۆ ئەنجومەنی باڵایان هێنا. 13شایەتی درۆزنیان دانا، دەیانگوت: «ئەم پیاوە وەستانی نییە لە قسەکردن لە دژی ئەم شوێنە پیرۆزە6:13 پەرستگا و تەورات، 14ئێمەش گوێمان لێی بوو دەیگوت کە عیسای ناسیرەیی ئەم شوێنە تێکدەدات و ئەو نەریتانە دەگۆڕێت کە لە موساوە وەرمانگرتووە.»\n15جا هەموو ئەوانەی لە ئەنجومەنی باڵا دانیشتبوون چاویان تێبڕی و بینییان ڕووی وەک ڕووی فریشتە وایە.\nKSS : کردار 6


کۆمپانیاکانى فڕۆکەوانى ئەوروپى رێکخستنى چەند گەشتێکى ئاسمانیان ڕاگەیاند لەنێوان وڵاتانى ئەو کیشوەرەدا لەبەرانبەر نرخێکى هەرزان، لە هەوڵێکدا بۆ بوژانەوەى ئەو کەرتە کە بەهۆى ڤایرۆسى کۆرۆناوە زیانى گەورەى بەرکەوتووە.\nلەو چوارچێوەیەدا کۆمپانیاى هێڵى ئاسمانى بەریتانى ڕێکخستنى چەند گەشتێکى لە وڵاتانى ئەوروپا ڕاگەیاند بەرانبەر یەک پاوەند کە دەکاتە ( 1.5 دۆلار)، ئەوەش بەپێی ڕۆژنامەى تەلەگراف.\nئەو کۆمپانیایە کە گەورەترینە لە بەریتانیا، چەند گرێبەستێکى ڕاگەیاند بۆ ئەندامەکانى کە ژمارەیان لەسەر ئاستى جیهان بە نزیکەى 10 ملیۆن کەس دادەنرێت، بۆ گەشتکردن بەرەو شوێنى میللییەکانى وەک نیس و ئەسینا.\nکۆمپانیاکە 100 هەزار کورسی تەرخانکردووە بە نرخێکى هەرزان بۆ مەودایەکى کورت، لەگەڵ تەرخانکردنى کورسی دیکە بە نرخى یەک پاوەند.\nلاى خۆیانەوە، هەریەک لە کۆمپانیاکانى هێڵى فڕۆکەوانى ئێرلەندى "رايان ئير" و کۆمپانیاى فڕۆکەوانى بەریتانى "ئیزى جیت"، نرخى تکتەکانیان بۆ کەمتر لە 10 پاوەند داشکاند (13 دۆلار)، بۆ گەشتکردن لەناوخۆى ئەوروپا.\nکۆمپانیاى "رايان ئير" نرخى گشتى چوونى لە لەندەنەوە بۆ شارى بلباوى ئیسپانى بۆ 9.99 پاوەند داشکاند، هەروەها بۆ شارى بیزاى بەریتانى بۆ 9.99 پاوەند، بۆ شارى ڤالانسیاى ئیسپانى بە نرخى 9.99 پاوەند.\nهەروەها ئەو کۆمپانیا بەریتانییە گەشتى لە فرۆکەخانەى لەندەوە بۆ شارى بياريتزى فەڕەنسى بە 14.99 پاوەند دیاریکردووە، بۆ ئەسینا بە 14.99 دۆلار، بۆ شارى پۆلۆنیا 19.99 دۆلار، بۆ شارى ئەلیکانتى ئیسپانیا بە 15 پاوەند.\nديفيد سكيليكورن بەڕێوەبەرى بازرگانى کۆمپانیاى Prestige Holidays" دەڵێت "داشکانى نرخەکان پێویستە بۆ دوبارە بنیاتنانەوەى متمانە، لەبەرژەوەندى کۆمپانیاکە فڕۆکەکانیان پڕ بکەن لەخەڵک و بجوڵێن، تا هانى خەڵک بدەن بۆ گەڕانەوە".


رێژه‌ی بێكاری له ئێران گه‌یشته 24%\n:: PM:04:40:22/11/2020 \nناوه‌ندی ئاماری ئێران رێژه‌ی بێكاری له‌و وڵاته‌ی به 9.8% ده‌ستنیشان كردووه له كاتێكدا رێژه‌كه له‌مه زۆر به‌رزتره و ده‌گوترێت رێژه‌كه سه‌رووی 24%ه و ئه‌وه‌ش دۆخی شپرزه‌ی ئابووری ئێران ده‌رده‌خات.\nسه‌ره‌ڕای ئه‌وی كه كۆرۆنا له ئێران بڵاو بووه‌ته‌وه و سزاكانی ئه‌مه‌ریكاش ته‌نگی به ئابوورییه‌كه‌ی هه‌ڵچنیوه كه‌چی ئاماره‌كانی ئه‌و وڵاته ساڵ به ساڵ نه‌ك به‌رز نه‌بوونه‌ته‌وه به‌ڵكوو دابه‌زیون شتێك كه له گه‌ڵ دۆخه‌كه یه‌كتر ناگرێته‌وه.\nژماره‌ی دانیشتووانی خاوه‌ن كار كه ته‌مه‌نیان له‌سه‌رووی 15 ساڵه له هاوینی ئه‌مساڵدا 23 ملیۆن و 543 هه‌زار كه‌س بووه\nبۆ نموونه به پێی دواین راپۆرتی ناوه‌ندی ئاماری ئێران كه مانگی رابردوو بڵاو كرایه‌وه ژماره‌ی دانیشتووانی خاوه‌ن كار كه ته‌مه‌نیان له‌سه‌رووی 15 ساڵه له هاوینی ئه‌مساڵدا 23 ملیۆن و 543 هه‌زار كه‌س بووه كه به‌راورد به هه‌مان وه‌رزی ساڵی رابردوو سه‌رووی یه‌ك ملیۆن كه‌می كردووه.\nبه‌و پێیه له هاوینی رابردوو ملیۆنێك و 200 هه‌زار كه‌س كاره‌كانیان له‌ده‌ست داوه و ئه‌گه‌ر ئه‌مه بكرێته پێوه‌ر ده‌بێت رێژه‌ی ێكاری به‌رز ببێته‌وه كه‌چی له هه‌مان راپۆرتدا باس له‌وه كراوه رێژه‌ی بێكاری 9.8% و به‌راورد به ساڵی رابردوو دابه‌زین تۆمار كراوه.\nحساب بۆ ئه‌و ژماره‌یه‌ی خه‌ڵك ناكرێت كه به‌دوای كاردا ناگه‌ڕێن و بێكارن.\nله هاوكێشه‌كانی بازاڕ بۆ دیاریكردنی رێژه‌ی بێكاری ئه‌وانه هه‌ژمار ده‌كرێن كه به‌دوای كاردا ده‌گه‌ڕێن و حساب بۆ ئه‌و ژماره‌یه‌ی خه‌ڵك ناكرێت كه به‌دوای كاردا ناگه‌ڕێن و بێكارن.\nبه‌گوێره‌ی دۆیچه‌وێله له ئێران هه‌لی كار زۆر كه‌مه و زۆرێك له‌و كه‌سانه‌ی پێشتر به‌دوای كاردا ده‌گه‌ڕان ئیتر به ته‌واوی له‌مه نائومێد بوون كاریان ده‌ست بكه‌وێت.\nله ئاماره‌كه‌ی په‌رله‌مان ئه‌گه‌ر كه‌سێك له ماوه‌ی هه‌فته‌یه‌كدا یه‌ك سه‌عاتیش كاری ده‌ست كه‌وتبێت ئه‌وا به بێكار هه‌ژماریان نه‌كردووه\nبه‌پێی ئامارێكی په‌رله‌مانی ئێران رێژه‌ی بێكاری زۆر له‌وه به‌رزتره ناوه‌ندی ئاماری ئێران خستوویه‌ته‌ڕوو. له ئاماره‌كه‌ی په‌رله‌مان ئه‌گه‌ر كه‌سێك له ماوه‌ی هه‌فته‌یه‌كدا یه‌ك سه‌عاتیش كاری ده‌ست كه‌وتبێت ئه‌وا به بێكار هه‌ژماریان نه‌كردووه له‌كاتێكدا به پێی هه‌موو ستانداردێك ئه‌وانه ده‌كه‌ونه خانه‌ی بێكرانه‌وه.\nله ئاماره‌كه‌ی ناوه‌ندی ئاماری ئێران به‌راورد به ئاماری ساڵی رابردووی 3.5% له رێژه‌ی بێكاری دابه‌زیوه.\nسه‌یر له‌وه‌دایه به‌رپرسانی ئێران شانازی به‌و رێژه‌یه‌ی بێكاری ده‌كه‌ن و خۆیانی پێ هه‌ڵده‌كه‌شن له كاتێكدا ئاماره‌كان دوورن له راستییه‌وه.\nراپۆرتی نوێی ناوه‌ندی توێژینه‌وه‌ی په‌رله‌مانی ئێران له‌سه‌ر بێكاری ده‌ره‌نجامێكی پێچه‌وانه‌ی هه‌یه و به‌پێی ئه‌و راپۆرته رێژه‌ی بێكاری 2.5 هێنده‌ی ئه‌و رێژه‌یه له لایه‌ن ناوه‌ندی ئاماری ئێران راگه‌یه‌نراوه.\nگرنگترین هۆكاری به‌رزبوونه‌وه‌ی بێكاری بۆ بڵاوبوونه‌وه‌ی كۆرۆنا گه‌ڕێنراوه‌ته‌وه.\nله راپۆرته‌كه‌دا گرنگترین هۆكاری به‌رزبوونه‌وه‌ی بێكاری بۆ بڵاوبوونه‌وه‌ی كۆرۆنا گه‌ڕێنراوه‌ته‌وه.\nله ساڵی 2018 كاتێك دۆناڵد تره‌مپ له رێككه‌وتنی ناوكیی پێنج كۆ یه‌ك كشایه‌وه قورسترین سزای به‌سه‌ر ئێراندا سه‌پاند و سزا یه‌ك له دوای یه‌كه‌كان وایكرد ئابووری ئێران رۆژ به رۆژ خراپتر ببێت و خه‌ڵك زیاتر له جاران بكه‌ونه ژێر گوشاره‌وه.\nپێشتریش له ئێران ئاماری بێكاری و هه‌ژاری به‌رز بوو به‌ڵام ئه‌مجاره هه‌ڵاوسانی دراوی فه‌رمی وڵات وایكرد رێژه‌ی هه‌ژاریی زیاتر به‌رز ببێته‌وه و كاریش به ئاسانی ده‌ست نه‌كه‌وێت. له لایه‌كی تره‌وه ئه‌و داهاته‌ش كه ده‌سته‌به‌ر ده‌بێت به‌شی بژێوی ناكات چونكه نرخه‌كانیش چه‌ندان هێنده به‌رز بوونه‌ته‌وه.\nئه‌وانه‌ی كاریشیان هه‌یه و ته‌نانه‌ت مووچه‌خۆری حكوومه‌تن دۆخیان زۆر خراپه\nكێشه‌كه له ئێران ته‌نیا پرسی بێكاری نییه به‌ڵكوو ئه‌وانه‌ی كاریشیان هه‌یه و ته‌نانه‌ت مووچه‌خۆری حكوومه‌تن دۆخیان زۆر خراپه.\nمامۆستایه‌ك كه پێشتر سێ ملیۆن تمه‌ن مووچه‌ی مانگانه‌ی بووه و لانی كه‌م ئه‌و بڕه پاره‌یه بۆ ئه‌و هه‌زار و 500 دۆلاری ده‌كرد ئێسته كاتێك پاره‌كه‌ی به دۆلار ده‌گۆڕێته‌وه ته‌نیا 100 دۆلار ده‌كات و لێره‌دا بۆمان ده‌رده‌كه‌وێت ژیان له‌م وڵاته چه‌نده قورس بووه.


CHRA.TV - وونبوونی هونەری کوردی لە نەگەشتن بە کاڵایەکی نمایشکاری\n07 ئاب 2011\nبڵاوكراوەتەوە لە یەک شەممە, 07 ئاب 2011 06:59\nبەداخەوە وەڵامەکانی ئێمە لەم بابەتەدا بەگشتی ڕەهەندێکی نێگەتیڤی هەیە. پێمان وایە هونەری گۆرانی بە شێوەیەکی بەرچاو لە پاشەکشەدایە و لە چوار ڕێیانێکی گەورەدا وون بوە، هەمیشە لە هەوڵی خۆدۆزینەوەیدا شکست دەهێنێت و هەر ڕێگایەک دەگرێتە بەر لە لاسایی و دوبارەکردنەوەی هونەری بێگانەکاندا خۆی دەبینێتەوە. هەر لەبەر ئەم هۆکارەیە نەتوانراوە هەرگیز هونەرمەندێکی کورد ببێتە سیمبۆلێکی نیشتیمانی گشتگیر و کەسێک نەبوە لە ناوچەیەکی دیاریکراو بێتە دەرەوە و بە هونەرێکی جوان خۆی بسەپێنێ بەسەر تەواوی کوردستاندا. دیسان ئەگەر باس لە" زەکەریا " بکەین دەبینین نەیتوانیوە لە ئامەد و وان و دەرسیم ناوبانگی لە گۆرانیبێژێکی تورکی وەکو "ئیمرا" زیاتر بێت.\nبە بڕوای ئێمە هۆکاری سەرەکی وونبوون و شکشت و پاشەکشەی هونەری کوردی دەگەڕێتەوە بۆ ئەم دەستکورتییەی کە ناتوانێ لە لاسایی کردنەوەشدا چەند سنورێک ببڕێت و دەست بۆ هونەرە ڕۆژئاواییەکان ببات و کار لەسەر ئەو ستایلانە بکات، ئەگەر نیەتێک هەبوو بۆ لاسایی" لە نەبوونی توانای داهێناندا" کە جێگای داخە و دەکرێت وەک بابەتێکی جدیی لە ئایندەدا لەسەری بدوێین. لەبەرامبەردا لە نزیکترین هونەرەوە دەئاڵێت کە سەرچاوەی ئەو هونەرە بۆخۆی سەقەتە و تێکشکاوە و لە لاسایی ستایلێکی ترەوە هاتوە.. ئەمە لەکاتێکدا پێویستە هیچ نەبێت چەند سەرچاوەیەک هەبێت بۆ داهێنان و هێشتنەوەی ڕەسەنایەتی بە موزیک و کلتوری کوردیەوە. بۆ نمونە " ڕەوایە گۆرانیەکی ڕاپ بە شێوەیەکی پڕۆفشناڵ و کوالیتی بەرز پێشکەش بکرێت بە زمانی کوردی و باس لە بابەتێکی کوردی بکات".


بالۆتێلی بانگهێشتی هەڵبژاردەی ئیتاڵیا کرایەوە – Esta News\nبالۆتێلی بانگهێشتی هەڵبژاردەی ئیتاڵیا کرایەوە\nپێکهاتەی سەرەتایی ئیتاڵیا بۆ یارییەکانی پاڵاوتن بڵاوکرایەوە و جارێکیتر بالۆتێلی بانگهشێتکرایەوە.\nڕۆبێرتۆ مانچینی ڕاهێنەری هەڵبژاردەی ئیتاڵیا لیستی سەرەتایی یاریزانانی هەڵبژاردەی وڵاتەکەی بۆ یارییەکانی پاشکۆی پاڵاوتنەکانی مۆندیال بڵاوکردەوە.\nبۆ یەکەمجار لە مانگی دوانزەی 2018ەوە جارێکیتر ماریۆ بالۆتێلی بانگهێشتی ڕیزی هەڵبژاردەی ئیتاڵیا کرایەوە دوای ئەوەی لەم وەرزەدا لەگەڵ یانەی ئەزەنە سپۆری تورکی ئاستێکی بەرزی پێشکەشکردووە و بەشداری لە 14 گۆڵی یانەکەی کردووە بە تۆمارکردنی نۆ گۆڵ و پێنج ئەسیست.\nلیستەکەی هەڵبژاردەی ئیتاڵیا لە 35 یاریزان پێکهاتووە، مانچینی ڕاهێنەریش لە ناوەڕاستی مانگی دووی داهاتوودا لیستی کۆتایی هەڵبژاردەکەی ئاشکرادەکات بۆ یارییەکانی پاشکۆی پاڵاوتنەکانی مۆندیال.\nلە نێو یاریزانەکاندا هەریەکە لە کیلینی و فلۆرێنزی و بارێلا و لوکاتێلی و بالۆتێلی و بێراردی و ئیمۆبێلی و ئینسینی بانگهێشتکراون و بۆ یەکەمجاریش هەردوو یاریزانی بەرازیلی لویس فیلیپی یاریزانی لازیۆ و جواو پیدرۆی یاریزانی یانەی کالیاری بانگکراون.\nهەڵبژاردەی ئیتاڵیا لە 24ی ئازاری ئەمساڵدا لە قۆناغی پاشكۆی پاڵاوتنەکانی مۆندیال بەرامبەر هەڵبژاردەی مەقدۆنیای باکوور یاریدەکات و لە ئەگەری بردنەوەی لەو یاریەدا ئەوا لە یاری یەکلاکەرەوەدا رووبەڕووی براوەی یاری نێوان هەردوو هەڵبژاردەی پورتوگال و تورکیا دەبێتەوە.


نووسینی: زانا لاهووری\nئەدەب 2020-12-23 کۆمێنت 1286 جار بینراوە\nشه‌وێکی ساردی زستان بوو، به‌په‌له ده‌رگای ماڵه‌وه‌م کرده‌وه و به‌ره‌و شوێنێک ده‌چووم. له‌و کاته‌یدا که خه‌ریکی کڵۆمدانی ده‌رگاکه بووم، گوێم له پشیله‌یه‌ک بوو ده‌یمیاواند، که‌مێک سه‌رم بادا و به‌رچاوم نه‌که‌وت. به‌له‌ز چووم و دره‌نگانێکی شه‌و گه‌ڕامه‌وه. کاتێ هاتمه‌وه بینیم پشیله‌که هه‌مان ده‌نگی لێوه دێ، ئه‌و جار سه‌یر ده‌که‌م ڕاست له پێش ده‌رکه‌ی ماڵمانه، که لێی ورد بوومه‌وه، ده‌بینم به‌زۆر نووزه‌ی لێوه دێ و له‌به‌ر سه‌رما هه‌ڵتروشکاوه، به‌په‌له ڕاخه‌رێکم بۆ هێنا و بە جوانییش دامپۆشى. دواتر ویستم بڕێک خواردنى بدەمێ، به‌ڵام هیچی نه‌خوارد. گه‌لێک ماندوو و ده‌رده‌دار دیار بوو، سه‌رمای زستان گاڵته نییه.\nدوای ئه‌وه‌ی خستمه ناو نوێنه‌وه و ئاو و نانم له پێش دانا، هاتمه ماڵه‌وه. له‌و کاته‌دا هه‌ستم ده‌کرد ویژدانم ئازارم ده‌دات، بۆیه دووباره چوومه‌وه بۆ لای و هێنامه ماڵه‌وه. ئه‌وجا باشتر دامپۆشی و که‌مێک ڕاوه‌ستام به‌دیاریه‌وه. گه‌رمکه‌ره‌وه‌یه‌کم هێنا و گه‌رمم کرده‌وه. پشه‌ی سه‌رمابرده‌ڵه، به‌هێواشی ده‌یمیاواند و دڵم خه‌ریک ده‌بوو به ئاو. به‌و شێوه‌یه جێم هێشت. تاکو خه‌وم لێ که‌وت، هه‌ر بیرم لای بوو. شه‌وێ هه‌ندێ خه‌وم دیت، ته‌نیا یه‌ک دانه‌یانم له یاد ماوه. له خه‌ومدا پاڵ که‌وتووم و گیاندارێکیان له ته‌نیشتمه‌وه سه‌رده‌بڕی، ڕووی سه‌ری له من بوو له کاتی سه‌ربڕینه‌که‌یدا. بۆیه کاتێ سه‌ریان له لاشه‌ی جیا کرده‌وه، خوێنه‌که‌ی پرژا به ده‌موچاو و گیانی مندا. چه‌ندی هاوارم کرد مه‌یکه‌ن به گیانی مندا، به‌ڵام سوودی نه‌بوو، به‌ڵکو پێم پێده‌که‌نین.\nبه‌یانیی زوو به‌خه‌به‌ر هاتمه‌وه، به‌خێرایی چووم بۆ لای پشیله‌که، ده‌بینم که‌مێک ده‌می کردووه‌ته‌وه و ڕه‌ق هه‌ڵهاتووه. بڕێک مێرووچه‌یش لێیان دابوو. کاتێ ده‌ستم لێ دا، ده‌بینم جه‌سته‌ی وشک بووه و گیانی تیادا نه‌ماوه. فرمێسک به‌رچاوی گرتم، دیمه‌نێکی دڵپڕوکێنی هه‌بوو. به‌ڵێ، ئه‌و زوو بانگی کردم، به‌ڵام من گوێم پێ نەدا و به‌جێم هێشت. دره‌نگ هاتمه‌وه و ئیتر کات نه‌مابوو. له‌و کاته‌دا که به‌دیاریه‌وه بووم، بیرم په‌رێشان بوو، نه‌مده‌توانی ژماره‌ی ئه‌و هه‌ژارانه‌ی ڕۆژانه بانگمان ده‌که‌ن و گوێمان لێ نییه، بژمێرم و وه پێش چاومی خه‌م.\nبه‌ڵێ، له سه‌رده‌مێکداین، ده‌نگی مرۆڤه‌کان هێنده به‌رزه، ئیتر ده‌نگی خودا به ئاسان نابیستین1. باش ده‌زانم، ده‌نگی پشیله‌که، ده‌نگی خودا بوو!\n1. به‌ختیار عه‌لی له کتێبی (ئاوڕه‌که‌ی ئۆرفیۆس)دا وته‌یه‌کی (کیرکگارد)ى نزیک له‌م شێوه‌یه‌ی هێناوه و منیش له‌وم وه‌رگرتووه.\nڕۆژاوا بووژانەوە #پیری نامە بۆ ئەوانەی وەكو خۆمن کتێب ڕەزا_بابایی فەرهەنگ ئایا_سۆفیا پۆدکاست هاوڕەگەزخوازی گێڕانەوە بوووژانەوە کتێبی هاوسانی مێژوو\n2020-12-23 کۆمێنت 1286 جار بینراوە\nخۆزگە مرۆڤ دەبووم! محەمەد قانع\nخەزانی یادەوەرییەکان ئاسیا ئیسماعیل\nئەمڕۆ بە هەمووان دەڵێم پەنجا کیلۆ حسێن حائیریان


لە سەتەی ڕابردوودا، شۆڕش، بەرەنگاری، جەنگان، هەڵوێست و وەستانەوە دژی چەوساندنەوەی مرۆڤ بەها بوو، مرۆڤ خاوەن مەبدەئ و پرەنسیپ بوو. دەبوو لە دۆخێکی ئاوادا هەڵوێست وەربگرێت، ئەوەشی وەک ئەرکێکی ئایدۆلۆژیی، مرۆیی، ئەخلاقیی و بەرپرسیارییەتیی سەیردەکرد. چونکە، ئەوکات سەتەی گۆڕانکارییە گەورەکان و خەونە گەورەکان بوو، مرۆڤ خۆی بەخەونێکی بچکۆڵانەی تاکەکەسی نەدەبەستەوە. بەڵکوو بەها و کارێکی مەزن ئەوەبوو چۆن بتوانێ کارێکی وابکات جیهان و ژیان بگۆڕێ ئەم ویستە لە ئەنجامی خولیایێکی مەزنەوە دروست دەبوو.\nهەر ئەمەش وادەکات لە سەتەی بیستدا، چەندان شۆڕشی مەزن و کاریگەر ڕووبدات، هەر لە شۆڕشی کرێکارانەوە تا شۆڕشی مللی و نەتەوەیی، شۆڕشی دژە ئیمپریالیزم و شۆڕشی خوێندکارانی فەرەنسا. ئەم کردە شۆڕشگێڕیانە ئیلهامیان لە پاشخانێکی مێژوویی و هزریی وەرەگرت. زۆرینەیان لە ژێر کاریگەریی و هەژموونی مارکسیزمدا بوون. سەتەی ڕابردوو، کۆمەڵێ مرۆڤی باڵا دەرکەوتن و بوونە سومبل و فیگۆری شۆڕش بۆ گەلانی ژێردەستە، کە تاکەکان لەمان ئیلهامی هزریی و مەبدەئیان وەرەگرت و وزە و هێزی پێدەدان. یەکێک لە مرۆڤە مەزانەکانی سەتەی ڕابردوو "چێ گیڤارا"یە، کە شۆڕشگێڕێکی مارکسیست و ئینتەرناسیۆنال بوو، لە چەندان وڵات هەوڵی ڕزگارکردنی گەلانی دەدا لەژێر چەپۆکی داگیرکاریی و ئیمپریالیزمی سەرمایەداریی تا لەم ڕێگەیەشدا شەهید بوو، وەفادار بوو بەرامبەر مەبدەئ و پرەنسپەکانی خۆی. هەر ئەمەش وایکرد دوای خۆی ببێتە سیمبول و ئیلهام بەخشی شۆڕشی گەلان و ڕەنجدەران. مرۆڤ پێشتر ئەمانەی بە سەروەر و پێشەوای هزریی خۆی دادەنا و بۆ ئەوەی بەها بەبوونی خۆی بدات لە ڕێگەی فۆڕم و مەبدەئێکی باڵاوە.\nبەڵام ئەم سەتەیە، سەتەی بەکاڵابوونی مرۆڤ و بێبەهابوونە. لەکۆتایییەکانی سەتەی ڕابردوو تا ئێستا، قۆناغی خەونی بچکۆڵانە و تاکەکەسی دەستپێدەکات. چاکەی گشتی و هزری کاری دەستەجەمعی کۆتایی دێت. مرۆڤ دەکەوێت بەدوای خەونە بچووکەکانی و ئەوە لای دەبێت بەبەها کە چەند پارەی هەیە، چەند کاڵای لەبەردەستە و چۆن دەتوانێ زۆرترین قازانج بکات. ئەمە ئامانجە لای ئەو، ئامانج و چاکەی گشتی بەلای ئەوە گرینگی نەماوە و لە بەهاکەوتووە. ئیدی سەرمایەداریی چێژێکی ساختەی دروسکراو بۆ مرۆڤ دروست دەکات، ناهێڵێت وەک جاران شۆڕش و گۆڕینی جیهان لای ئەو گرینگ بێت و خولیای بێت، بەڵکوو وا دەکات ئەم خولیایە کاڵ بکاتەوە و تەنانەت ناشیرنیشی بکات و بە یۆتۆپیا و شتێکی خەیاڵیی وەسفی دەکات. ئیدی مرۆڤ ئیلهام لە شۆڕشگێڕە مەزنەکانی وەک لینین، گیڤارا و چەندانی تر وەرناگرێت. ئیدی مۆدێل و فاشیۆن ستایل و ئەکتەر و یاریکەر ..هتد وەک بەدیلێکی ساختەی ڕواڵەتخوازی بێناوەڕۆک دێنە پێش، خەڵک دەکەوێتە ژێرکاریگەرییان و خولیا بچوکەکانی بەمانە ئاودێردەکات و نەمامێکی هزریی ناسکی بێبەرهمی پێدێنێتە بوون. ئەمەش کۆمەڵگەیەکی مشەخۆر و پەرپوت و ناوشیار دروست دەکات و باکی نییە چی دەبێت یان نابێت، لای ئەو فۆڕمی مۆدێرنیتە و بازاڕی جیهانیی گرینگە، کاڵا بەهایە و سەرچاوەی پێدەری بەهایە بەبوونی ئەو، هەر ئەمەش تاکێکی بێمەبدەئ و ناوەڕۆک دروست دەکات. مرۆڤ لەم سەتەیە خزاوەتە ناو دۆخی بەکاڵا بوون، تا ئاستێک مرۆڤ بێبەها بووە لە ئاستی کاڵادا، واتا کاڵا دیاری دەکات ئەم مرۆڤە بەهادارە یان مرۆڤێکی بێەهایە.\nئەوەی گرینگە مرۆڤ هەمیشە خاوەن مەبدەئ و پرەنسپی خۆی بێت و نەکەوێتە ژێر کاریگەریی پۆخڵەواتی کۆمەڵگەی بەڕواڵەت مۆدێرن و لیبڕاڵ و ناوەڕۆک خێڵەکییەکی نەریتیی مشەخۆڕ. تاوەکوو نامۆ نەبێت و کاڵا نەبێت بەدیاریکەری بەها بۆ بوونی ئەو. هەروەها، هەمیشە وا بکات ئیلهام لە مرۆڤە باڵاکان و هزرە مەزنەکان وەربگرێت. بۆ ئەوەی خولیایەکی مەزنی هەبێت بۆ ژیان، ئامانجی داهاتووی ڕۆژگار و چاکەی گشتیی ...تاد، لە ئەنجامی ئەم هزر و خولیایە مەزنەوە دەتوانی ئاڵەنگاریی و بەرەنگاریی بکات دژ بەواقیع و دۆخی چەقبەستوویی و مشەخۆریی کۆمەڵگە.


بووژانەوەی مێزوپۆتۆمیا بۆ ژینگە و ژیانێکی باشتر | KURDPLAT\nبووژانەوەی مێزوپۆتۆمیا بۆ ژینگە و ژیانێکی باشتر\nکوردپلات 6/05/2021 01:27:00 ص ليست هناك تعليقات\nلە ماوەی 40 ساڵی رابردوودا، رەشەبای بەردەوام عێراقی هەژاند، جەنگ و چەوساندنەوە و سزای ئابووری و تیرۆر و ململانێ ناوخۆییەکان، هەڕەشە بوون لەسەر ئارامی وڵات و خۆشگوزەرانیی هاوڵاتیانی، بەڵام مەترسیدارترین هەڕەشەی دواڕۆژ کە رووبەڕوومان دەبێتەوە، گۆڕانکارییەکانی کەشوهەوا و کاریگەرییە ئابووری و زیانە ژینگەییە گەورەکانێتی لە سەرجەم ناوچەکانی عێراقدا. بەگوێرەی بەرنامەی نەتەوە یەکگرتووەکانیش بۆ ژینگە، عێراق پێنجەم وڵاتی لاوازی دنیایە لە بەردەم گۆڕانکارییەکانی کەشوهەوادا.\nبەڵگەکانی زیادبوونی مەترسییەکانی گۆڕانکاریی کەشوهەوا لەگەڵماندا دەژین، وەک بەرزبوونەوەی بەرچاوی پلەکانی گەرما، وشکەساڵییەکی سەخت و دووبارەبوونەوەی زۆری خۆڵبارین. بیابانبوون کاریگەریی لەسەر 39%ـی رووبەری عێراق هەیە، لە 54٪ـی خاک بەهۆی سوێرییەوە لەبەردەم مەترسیی ئەوەدایە چیدیکە بۆ کشتوکاڵکردن دەست نەدات. بونیاتنانی بەنداو لەسەر چەم و سەرچاوەکانی هەردوو رووباری مێژوویی دیجلە و فورات کە سەرچاوەی ژیانی وڵاتن، هەڵقوڵانی ئاویان کەمکردووەتەوە و بووەتە هۆی هەڵکشانی ئاوی سوێر بەرە و شەتولعەرەب.\nبونیاتنانی ئەم بەنداوانە، بووەتە هۆی کەمبوونەوەیەکی بەرچاوی ئاو کە هەڕەشەیە لەسەر بەرهەمی کشتوکاڵیمان و تەنانەت لەسەر ئاوی خواردنەوەش لە شار و لادێکاندا. بەگوێرەی وەزیری سەرچاوەکانی ئاوی عێراقیش تا ساڵی 2035، ساڵانە 10.8 ملیار مەتر سێجا ئاو لە دەست دەدات.\nکاریگەرییە مرۆییە مەزەندەکراوەکانی گۆڕانکاریی کەشوهەوا زۆر گەورەن. حەوت ملیۆن هاووڵاتیی عێراق زیانمەند بوون و بەهۆی وشکەساڵییەوە جێلەق بوون. لەگەڵ بەرزتربوونەوەی رێژەی زیادبوونی دانیشتووانیشدا لە عێراقدا، داتاکان پێمان دەڵێن ژمارەی دانیشتووانی وڵات، لە 38 ملیۆنەوە ئەمڕۆ، ساڵی 2050 دەگاتە 80 ملیۆن. ئەمەش بەبێ دۆزینەوەی چارەسەرێک، مەترسییە ئابووری و کۆمەڵایەتییەکانی گۆڕانی کەشوهەوا زیاتر دەکات.\nدەبێت بەرەنگاربوونەوەی گۆڕانکارییەکانی کەشوهەوا، پرسی لەپێشینەی نیشتیمانی بێت لە عێراقدا و پێویستە هەرچی زووە دەست بەکار بکەین، کە ئایندەی نەوەکانمان پشتی بە ئێمە بەستووە و لە بەردەم ئەم ئاڵنگارییەدا، بەرپرسیارێتییەکی گەورەمان لە ئەستۆدایە.\nبۆیە لە رۆژی جیهانیی ژینگەدا، بە پێویستی دەزانم بانگهێشت بۆ داڕشتنی بەرنامەیەکی نیشتیمانی بکەم لەپێناو بووژانەوەی دۆڵی رافیدەین کە جەوهەرەکەی پێداگری بێت لەسەر خۆگونجاندن لەگەڵ گۆڕانکارییەکانی کەشوهەوا، هەروەها دەرفەتێکیش بۆ گۆڕینی ئابووریی عێراق بەرەو هەمەڕەنگی و پشتیوانیکردن لە وزە نوێبووەکان و میکانیزمە خاوێنەکان، لەگەڵ چوونەنێو بازاڕەکانی کاربۆن و پشتیوانی ئەو ناوچانەی ئەگەری ئەوەیان هەیە، گۆڕانکارییەکانی کەشوهەوا کاریگەریی زیاتری لەسەریان هەبێت و رووبەڕووی هەڵئاوسانی ئابووریی سەخت ببنەوە. ئامانجیش لەم رێکارانە دابینکردنی ژیانێکی شایستە و دوورمەودایە بۆ هاووڵاتیان.\nمانگی کانونی دووەمی 2021 واژۆی بڕیاری ئەنجوومەنی نوێنەرانم کرد بۆ ئەندامێتیی عێراق لە رێککەوتنی پاریس بۆ کەشوهەوا، کە دەرفەتێکی گرنگی هەسارەکەمانە بۆ بەرەنگاربوونەوەی گۆڕانکارییەکانی کەشوهەوا لە رێگەی هاوهەڵوێستییەکی نێودەوڵەتی یەکانگیرەوە. هەروەها لە شووباتی 2021 ئەنجوومەنی وەزیران دەنگیداوە لەسەر وەبەرهێنان و دروستکردنی وێستگەی بەرهەمهێنانی کارەبا لە وزەی هەتاو، پێشووتریش وەزارەتی ژینگە دەستی بە نووسینی بەڵگەنامەی بەشداریی نیشتمانیی بۆ مامەڵەکردن لەگەڵ گۆڕانکارییەکانی کەشوهەوا لە وڵاتدا کرد.\nهێشتا زۆر شتمان لە بەردەمدایە، پێویستە نەخشەڕێگەیەکی گشتگیر لە دەسپێشخەرییەکی لەم شێوەیەدا دابنرێت، ژینگە بۆ دوورمەودا بەهێز بکات و سەرچاوە سرووشتییەکان بپارێزێت و ئابوورییەکی سەوز دابمەزرێنێت. ئەمەش بۆ ئەوەی ببێتە دەستپێکی بەرنامەیەکی دوورمەودا و خوازراو، پێویستی بە ژمارەیەک هەنگاوی خۆگونجاندنی بەرچاو هەیە، وەک گرنگیدان بە بەکارهێنانی زەوی، پاراستنی ئاو و توانای وزە. بەرنامەکانی دواتریش کە ئومێد بەخشتر و درێژخایەنتر دەبن.\nبەهۆی زۆریی سەوزایی و خاکە بەپیتەکەی کە بەداخەوە ئێستا بەرەو بیابانێکی وشک دەڕوات، خاکی رەش و بەهەشتی عەدن، کۆنترین ئەو پێناسانەن کە مرۆڤایەتی پێیان ئاشنایە بۆ وەسفکردنی خاکی رافیدەین.\nجیاوازی ئەوەیە کە چاومان لەسەر داهاتوو، گەڕانەوە دەخوازێت بۆ رابردووی سەوزی نزیکمان، ئەویش لە رێگەی هەڵمەتێکی نیشتمانی بۆ سەوزکردنەوەیەکی فراوانی باشوور و رۆژئاوای وڵات، کە گرنگی بدات بە دارخورما وەک ناسنامەی کولتووری و شارستانیی میزۆپۆتامیا، هەروەها بووژاندندنەوەی دارستانەکان شاخ و شارەکانی کوردستان. ئەمەش بە تەنها رێگە لە بڵابوونەوەی کاربۆن ناگرێت، بەڵکو پاڵپشتیی بەروبوومی کشتوکاڵی دەکات و خاکەکەش دەپارێزێت. هەڵمەتێکی لەم جۆرەش گونجاو و تەواوکەری دەستپێشخەریی سعودییەیە بۆ رۆژهەڵاتێکی سەوز.\nجگە لەم هەوڵانەش، پێویستمان بە دەستپێشخەریی نوێ هەیە لەپێناو تازەکردنەوەی رێگەچارەکانی ئاودێری و ئاو و ستانداردەکانی بیناسازی و چاککردنی ئامرازەکانی رزگاربوون لە پاشەڕۆکان و دووبارە بەکارهێنانەوەیان، لەگەڵ گرتنی گازی سووتاو.\nئەم خەسڵەتانە بەسەریەکەوە، لە دەیەی داهاتوودا سوودی ئابووریی بەرچاویان دەبێت، ئەوەش لە رێگەی دروستکردنی هەلی کاری نوێ لە کەرتەکانی کشتوکاڵ و بنیادنان و پیشەسازیی سووکدا. هەروەها پاڵپشتیی لە پێشخستنی پیشەسازیی نوێ لە بواری پلاستیک و پێداویستییەکانی بنیادنان و بەرهەمهێنانی خۆراک و یارمەتیدانی کەرتی تایبەت و هاندانی وەبەرهێنانی بیانیی؛ لەگەڵ پشتیوانیی رۆڵی گەنجان لە گەشەی ئابووریدا.\nبەهۆی هەڵکەوتە جوگرافییەکەیەوە لەناو دڵی ناوچەکەدا و هەمەجۆریی ژینگەیی لە دارخورما و زۆنگاو و چیاکانی کوردستان، عێراق دەتوانێت ببێتە سەکۆی کۆکردنەوەی هەموو وڵاتانی رۆژهەڵاتی ناوەڕاست.\nرەنگە جیاوازیی سیاسیمان هەبێت، بەڵام پێویستە لە بەرامبەر گۆڕانکارییەکانی کەشوهەوادا یەکبگرین، چونکە هەڕەشەیە بۆ سەر هەمووان، ئەمەش وا دەخوازێت پلانە نیشتیمانییەکانمان بۆ بەرەنگاربوونەوەی ئاڵنگارییە ژینگەیی و ئابوورییەکان ببەستینەوە بەدەستپێشخەرییە ناوچەییەکان. دووبارەبوونەوەی خۆڵبارین، کەمئاویی، بەرزبوونەوەی پلەی گەرما و بیابانبوون و کەمبوونەوەی سەرچاوەکانی دارایی بەهۆی لاوازیی خواست لەسەر نەوت، پێویستی بە کۆششێکی فراوانە لە پێناو کەمکردنەوەی کاریگەریی گۆڕانکارییە بێسنوورەکانی کەشوهەوا و بەڕێوەبردنی ئاو بەشێوەیەکی هاوبەش و دادپەروەرانە.\nدۆسیەی ئاو پێویستی بە گفتوگۆی راشکاو و بنیاتنەرانە هەیە لەنێوان عێراق و تورکیا و ئێران و سووریا، ئەویش لەسەر پرەنسیپی نەگەیاندنی زیان بەهیچ لایەنێک و هەڵگرتنی بەرپرسیارێتیی هاوبەش و یەکخستنی کۆششی هاوبەش لە پێناو بەڕێوەبردنێکی دوورمەودای ئاو.\nپڕۆژەی بووژاندنەوەی مێزۆپۆتۆمیا پێویستی بە هەڵمەتێکی نیشتیمانیی هەیە لە هەموو ئاستەکاندا، بە حکومەت و هەموو دەزگا و فەرمانگەکانیەوە، تا ئەنجوومەنی نوێنەران و رۆڵی گرنگی لە یاسادانان و پشتیوانییدا. کۆکردنەوەی ئیرادەی سیاسی پێویست بۆ ئەم پرۆژەیە حەتمییە و، وەزارەتەکان پێویستیان بە تواناسازییە، هەروەها دامەزراندنی دامەزراوەی تایبەت و شۆڕشێک بۆ یاسادانان و یاسا و لیستی نوێ. ئەمە جگە لە رۆڵی جڤاکی کۆمەڵایەتی و مەدەنیی گەنجانە.\nبۆ پاڵپشتیی هونەری و پلاندانان و گواستنەوەی تەکنۆلۆژیا لەم بوارەدا، عێراق پێویستی بە هاوکاریی دۆستەکانێتی لە کۆمەڵگەی نێودەوڵەتی. یەکێک لە ئەرکە سەرەتاییەکان بۆ پێشخستنی کۆششەکانمان، رێکخستن دەبێت لەگەڵ ئاژانسەکانی تایبەت بە کەشوهەوا. لە پێناو یارمەتی و تەمویلکردنی وەبەرهێنان لەم بوارەدا، کاری دەکەین بۆ گەیشتن بە سندووقی سەوز و بازاڕی سەرمایە و دەوڵەتانی بەخشێنەر.\nئێستا کاتی کارکردنە و ئەرکێکی قورسمان لەپێشە، کاتی ساردبوونەوە نییە لە بەردەم ئاڵنگاریی گۆڕانکارییەکانی کەشوهەوادا، کە لە هەمان کاتدا دەرفەتێکە بۆ عێراق و ناوچەکە بۆ چارەسەر گەلێک لەسەر بنەمای پتەو بۆ بەرەنگاربوونەوەی دەیەکانی داهاتوو.


ئه‌نجومه‌نی باڵای ریفراندۆم شاندێك بۆ سه‌ردانی وڵاتان پێكده‌هێنێت\nئێواره‌ی ئه‌مڕۆ ئه‌نجومه‌نی باڵای ڕیفراندۆم كۆبوونه‌وه‌ی خۆی ئه‌نجام دا و، پاش كۆبوونه‌وه‌كه‌ش ڕاگه‌یه‌ندراوێكی بڵاوكرده‌وه.\nبه‌پێی ڕاگه‌یه‌ندراوه‌كه، له كۆبوونه‌وه‌كه‌دا سه‌ردانی وه‌زیری به‌رگریی ئه‌مریكا بۆ هه‌رێم و، هه‌ڵوێسته هه‌رێمی و نێوده‌وڵه‌تییه‌كانی له‌مه‌ڕ ڕیفراندۆم و، ده‌رئه‌نجامی گفتوگۆكانی به‌غدای تاوتوێ كراوه.\nله كۆبوونه‌وه‌كه‌دا بڕیار دراوه گفتوگۆ و دانوساندن له‌گه‌ڵ به‌غدا له‌باره‌ی ڕیفراندۆم و ئایینده‌ی په‌یوه‌ندییه‌كانی نێوان هه‌رێم و به‌غدا به‌رده‌وام بێت و، شاندی دانوساندنكاری ڕیفراندۆم بۆ وڵاتانی دراوسێ و جیهان پێكبهێنرێت.\nهه‌روه‌ها كۆمیته‌یه‌ك بۆ ڕێوشوێنه پڕاكتییه‌كانی پڕۆسه‌ی ڕیفراندۆم و خێراتركردنه پێكده‌هێنرێت.\nهه‌ر له كۆبوونه‌وه‌كه‌دا باس له چاكسازی و گرتنه‌به‌ری ڕێوشوێنی پێویست بۆ باشتركردنی مووچه و باری گوزه‌رانی هاووڵاتیان كراوه.\nجه‌ختیش له‌وه كراوه‌ته‌وه ڕیفراندۆم هیچ كاریگه‌ریی نه‌رێنیی له‌سه‌ر شه‌ڕی داعش نابێت. هه‌روه‌ها كۆبوونه‌وه‌كه شه‌راكه‌تی ڕاسته‌قینه‌ی پێكهاته نه‌ته‌وه‌یی و ئایینییه‌كانی كوردستان و ده‌سته‌به‌ركردنی مافه‌كانیانی دووپاتكردووه‌ته‌وه.\n626 جار خوێندراوەتەوە


سەرۆک ترامپ کۆچکردن بۆ ئەمریکا ڕادەگرێت\nسەرۆک ترامپ دەڵێت بڕیارێک مۆر دەکات بۆ هەڵپەساردنی کۆچکردن بۆ ئەمریکا.\nلە نوسینێکیدا لە تۆڕی کۆمەڵایەتی تویتەر، سەرۆکی ئەمریکا دەڵێت "ئەم بڕیارە کاتیی دەبێت" و مەبەستیش لێی پاراستنی کارەکانی هاوڵاتیانی ئەمریکاییە لەم سەروەختی قەیرانی کۆرۆنایەدا. سەرۆک ترامپ ڤایرۆسی کۆرۆنای بە هێرشی دوژمنێکی نەبینراو ناودێرکردوە.\nسەرۆک ترامپ وردەکارییەکی ئەوتۆی ئەو بڕیارەی باس نەکردووە، تەنها ئەوەندە نەبێت دەڵێت بڕیارێکی دەسەڵاتی جێبەجێکردنە لە ئەمریکادا.\nلە مانگی 3دا بەڕێوبەرایەتییەکەی سەرۆک ترامپ سنورەکانی لەگەڵ کەنەدا و هەروەها مەکسیکۆشدا داخست بەڕووی ئەو جۆرە هاتوچۆیانەی پێویست نین. بێ لە داخستنی سنورەکان، ڕێگەش نەدراوە خەڵکی بیانی بێنە ناو ئەمریکاوە، ئەوانەی لە 14 ڕۆژی ڕابردوودا لە وڵاتانی وەک چین و ئێران و وڵاتانی یەکێتی ئەوروپا بوون.\nبەپێی ڕاپۆرتەکانی زانکۆی جۆن هۆپکینز، ئەمریکا لە هەموو وڵاتێکی جیهان زیاتر زیانی لێکەوتووە بەهۆی کۆڤید 19وە.\nتا ئێستا بەپێی ڕاپۆرتەکان زیاتر لە 785 هەزار کەس لە ئەمریکادا هەڵگری ڤایرۆسی کۆرۆنان و زیاتر لە 42 هەزار کەسیش بە پەتای کۆرۆنا گیانیان لەدەستداوە.\nچاودێر وەهایان پێشبینی دەکرد، ئەو ڕێوشوێنانەی لە ئەمریکادا سەپێنران بۆ بەرەنگاربوونەوە و کۆنترۆڵکردنی ڤایرۆسی کۆرۆنا، دەبنە مایەی بەرزبوونەوەی ڕێژەی بێکاری لە وڵاتەکەدا. بەپێی ڕاپۆرتەکانی وەزارەتی کاری ئەمریکا، ئەو ڕێژەیە لە ئێستادا هەروادێ و بەرزتر دەبێتەوە.


دووەم تیمۆساوس 2 KSS - אגרת פולוס השנייה אל-טימותי 2 HHH | Biblica América Latina\nدووەم تیمۆساوس 2 KSS - אגרת פולוס השנייה אל-טימותי 2 HHH\n1بۆیە کوڕی خۆم، تۆ بەهێز بە بەو نیعمەتەی کە لە عیسای مەسیحدایە. 2 ئەوەی لەبەردەم چەندەها شایەتدا لە منت بیستووە، بە خەڵکی دڵسۆزی بسپێرە کە لێهاتوو بن، خەڵکی دیکەش فێربکەن. 3 بەشداری ئازار بکە وەک سەربازێکی چاک بۆ عیسای مەسیح. 4 سەربازێک خۆی بە کاروباری ڕۆژگارەوە خەریک ناکات تاکو فەرماندەکەی ڕازی بکات. 5 ئەگەر یەکێک پێشبڕکێ بکات، خەڵات ناکرێت ئەگەر شوێن یاسای پێشبڕکێکە نەکەوێت. 6 جوتیاری ڕەنجدەر دەبێ یەکەم بێت لە بەشداری بەرهەم. 7 بیربکەوە لەوەی دەیڵێم، مەسیحی خاوەن شکۆ پێت دەدات لە هەموو شتێک تێبگەیت.\n8 یادی عیسای مەسیح بکە، هەستاوەی نێو مردووان، لە نەوەی داودە، بەگوێرەی پەیامی ئینجیلەکەم، 9 ئەوەی کە لە پێناویدا ئازار دەچێژم تاکو کۆتکردن وەک خراپەکار، بەڵام وشەی خودا کۆت ناکرێت. 10 بۆیە بەرگەی هەموو شتێک دەگرم، لەبەر ئەوانەی خودا هەڵیبژاردن، تاکو ئەوانیش ئەو ڕزگارییە بەدەستبهێنن کە بەهۆی عیسای مەسیحەوەیە، لەگەڵ شکۆی هەتاهەتایی.\n11 ئەم وشەیە ڕاستە:\n12 ئەگەر دانبەخۆدا بگرین،\n13 ئەگەر دڵسۆز نەبین،\n14 ئەمانەیان بیربخەوە و لە شەڕەقسە ئاگاداریان بکەوە لەبەردەم خودا، چونکە سوودی نییە، بەڵکو بیسەران دەڕووخێنێت. 15 کۆشش بکە خۆت بسەلمێنی بۆ خودا، کارگەرێکی بێ شەرمەزاری، وشەی ڕاستی بە ڕێگای ڕاست لێک بدەیتەوە. 16 خۆت لە قسەی هیچوپووچ بپارێزە، چونکە زیاتر و زیاتر مرۆڤ بەرەو خوانەناسی دەبات. 17 وشەکانیان وەک لاڕەشەیە[a] تەشەنە دەکات. لەوانە هیمینایۆس و فیلێتۆس، 18 کە لە ڕاستی دەرچوون و دەڵێن هەستانەوە ڕوویداوە، ئیتر باوەڕی هەندێک هەڵدەگێڕنەوە. 19 بەڵام بناغە توندەکەی خودا چەسپاوە، ئەم مۆرەی لەسەرە: [یەزدان ئەوانەی هی خۆیەتی دەیانناسێت،][b] هەروەها «ئەوەی ناوی یەزدانی لەسەرە، با لە بەدکاری دووربکەوێتەوە.»\n20 بەڵام لە ماڵی گەورەدا هەر قاپوقاچاغی زێڕ و زیو نییە، بەڵکو تەختە و قوڕیش، هەندێکیان بۆ ڕێزلێنانن ئەوانی دیکە بۆ سووکین. 21 بۆیە ئەگەر یەکێک خۆی لەمانە پاک بکاتەوە، ئەوا دەبێتە ئامانێک بۆ ڕێزلێنان، پیرۆز[c] و سوودبەخش بۆ گەورەکەی، ئامادە بۆ هەموو کارێکی چاک.\n22 لە هەوەسەکانی گەنجییەتی ڕابکە، کۆشش بکە بۆ ڕاستودروستی و باوەڕ و خۆشەویستی و ئاشتی لەگەڵ ئەوانەی بە دڵێکی پاک لە مەسیحی باڵادەست دەپاڕێنەوە. 23 لە گفتوگۆی پووچ و نەزان دووربکەوە، بزانە شەڕی لێ دەکەوێتەوە. 24 بەندەی مەسیحی خاوەن شکۆ نابێت شەڕفرۆش بێت، بەڵکو دەبێت لەگەڵ هەمووان میهرەبان بێت، هەروەها پێویستە لە کاتی تەنگانە دان بەخۆی بگرێت. 25 ئەوانەی بەربەرەکانێی دەکەن بە دڵنەرمی ڕاستیان بکاتەوە، بە هیوای ئەوەی خودا تۆبەکردنی ڕاستی ناسینیان بداتێ 26 و لە داوی شەیتان هۆشیان بەخۆیاندا بێتەوە، ئەوەی بۆ خواستی خۆی بەندی کردن.\n2:17 یۆنانی: گانگرین، نەخۆشییەکی کوشندەیە.\n2:19 سەرژمێری 16:5\nKSS : دووەم تیمۆساوس 2


ئازادیی وەک بەهای بوون لە ڕۆمانی ”١٩٨٤”ی جۆرج ئۆروێڵدا … ئاسۆس ساڵح – Dengekan\nbyAsos Salih\tMarch 22, 2020\tGeneral, Literature, Slider\nئەو بابەتانەی سارتەر لە فەلسەفە بوونخوازیییەکەی گرینگی پێداوە ئەمانەن: ئازادی، هەڵبژاردن، بڕیاردان …تاد. بابەتی سەرەکی فەلسەفەکەی سارتەر ئازادییە، و دەبێ تاک ئازادی خۆی بەدەست بێنێت تا بتوانێ بە ئازادانە بریاربدات و هەڵبژاردن بکات. هەروەها، نابێت لەژێر کاریگەری ئەوانیتردا بێت. بوونخوازەکان باوەڕیان وایە بوون لە پێش جەوهەرە، واتە هەموو مرۆڤێک بەر لە هەرشتێک بوونی هەیە. سارتەریش وەک بوونخوازێک ”لەو خاڵەوە دەست پێ دەکات کە بڕوای وایە (بوون) دەکەوێتە پێش (ماهییەت)ەوە. واتە لە پێشدا مرۆڤ دێتە جیهانەوە؛ پاشان لە ڕێی کارەکان و هەڵبژاردنەکانیەوە (ماهیەت)ی خۆی پێک دێنێت. واتە بەبڕوای سارتەر، پێشتر ماهیەتێک نییە بەسەر بوونی مرۆڤدا سەپێندرا بێت.” (کۆمەڵێک نووسەر، ٢٠١٦: ل١٣) هەرچەندە مرۆڤ بە هەڵبژاردن و ئازادانەی خۆی نەهاتۆتە بوونەوە، بەڵام لەم ژیانەدا مرۆڤ ناچارە بەوەی ئازاد بێت. دواجار هەر لە ڕێگەی ئازادی و هەڵبژاردن و بڕیاردان و چۆنیەتی مامەڵەکردن لەگەڵ ئەوانیتردا ناسنامە و ماهیەت بۆ بوونی خۆی دادەنێت. هەڵبژاردن و بڕیاردان، لە گرینگترین و سەرەکیترین بنەماکانی فەلسەفەی بوونخوازیی سارتەرن، ”هەڵبژاردن کڕۆکی فەلسەفەی سارتەرە، بەپێی بۆچوونی ئەو، هەڵبژاردنی ئازاد بەپێی هیچ ڕاستیەکی هەبوو (Existent) بڕیار نادرێت، چونکە کردەیەکە ئاراستەی بۆشایی کراوە، ئەویش ئەو داهاتووەیە کە بوونی نییە.” (کۆمەڵێک نووسەر، ٢٠١٦: ل٥٧) کاتێک مرۆڤ هەڵبژاردن دەکات، نا بێت بکەوەتە ژێرکاریگەری بڕیاری پێش وەختە و چەند بیر و باوڕێکی کە پێشوتر لە هزریدا جێگیر بوونە.\nسارتەر، جەخت لەسەر ئازادی مرۆڤ دەکاتەوە، دەبێت بە شێوەیەکی بەرپرسیارانە هەڵبژاردن و بڕیار بدات، نەکەوێتە ژێر کاریگەری ئەوانیتر. بەتێڕوانینی سارتەر، مرۆڤ بەرپرسیارە بەرامبەر ئەو کارانەی دەیکات. هەروەها لای سارتەر ئازادییی خۆشەویستیی گرینگییەکی زۆری پێدراوە و لەم بارەیەوە دەڵێت: ”عەشق شتێکە کە هەرگیز نابێتە واقعیەت، بۆ من خۆشەویستی ئێوە شتێک نییە جگە لەوەی کە ئێوە ناچاربکەم خۆشمتان بووێ و پێچەوانەی ئەم مەسەلەیەش هەر ڕاستە.” (میهرداد میهرین، ٢٠٠٩: ل٤٠٧) سارتەر بیر و تێڕوانینی خۆی لەبارەی خۆشەویستی دەخاتە ڕوو و پێیوایە خۆشەویستی ئازادی لەمرۆڤ دەستێنێ و دەبێ لە خۆشەویستیشدا ئازادی هەبێت. ”بە وتەی سارتەر لەعەشقدا وەک تێکڕای پەیوەندییە مرۆییەکانی تر، ئامانجی ئێمە بەکۆیلەکردن یان بوونە کۆیلەی ئەویترە، لە پێگەی ماسۆشی و سادیدا” (ی. ز لاڤین، ٢٠١٧: ل٥٨٤) سارتەر تیشک دەخاتەسەر مەترسی خۆشەویستی کاتێک کە من ئازادی ئەوی تر لەناو ئەبەم، و ئەویتر ئازادی من لەناو دەبات، یەکەمیان سادیستم ‘چێژ لە ئازاردانی ئەویتر’ و دووەمیان ماسۆشیستم ‘چێژ لە خۆ ئازاردان’ وەردەگرم، بەمەش خۆشەویستی دەبێتە شتێکی ئازار بەخش، دەبێت لە خۆشەویستیدا ئازادی ڕەنگبداتەوە بۆ ئەوەی خۆشەویستێکی سەرکەوتوو بێت.\nوینستۆن سمیت، بەهۆی ویستی بۆ ئازادیی دوای ئەوەی لەلایەن دەسهەڵاتەوە دەگیرێت، لێکۆڵینەوەیەکی زۆری لەگەڵ دەکرێت، بۆ ئەوەی بیخەنەوە ژێرکاریگەریی و خۆیان. ئۆبراین بە وینستۆن دەڵێت: تۆ بۆ ئەوە لێرەی تا ئاقڵت بکەین. واتە ئەم جارەی هەڵبژاردن و بڕیارەکانت لەژێر هزری ئێمە دەبێت نەوەک ئازادانە بڕیار بدەیت. لەکاتی لێکۆڵینەوە لە ژووری ١٠١ دا، ئەشکەنجەیەک بۆ وینستۆن ئامادەکرا بوو کە دوو جرجی گەورە و برسی لەناو قەفەزێکەوە ئەخرانە سەر ڕوخساری وینستۆن. تاوەکوو ئەوەی بڕیارەکانی پێبگۆڕن دوای ئەو هەموو مانەوەیە لە زیندان و ئەشکەنجەدانە گووتی ڕقم لە ڕێبەری گەورەیە. بۆ گۆڕینی بڕیارەکەی ویستیان ئەم سزایەی بدەن، لە ئەنجامدا وینستۆن بڕیاری دەست بەردار بوون لە جولیا دا، لەژێر ئەم مەترسیانە بڕیاری خۆشویستنی ڕێبەری گەورەشیدا.\nوینستۆن گووتی: ”ئەم بەڵایە بەسەر جولیادا بێنن! من نا! جولیا! هەرچی لێدەکەن باکم نییە. دەموچاوی ونجڕونجڕ بکەن، هەموو جەستەی هەڵدڕن. من نا! جولیا! جولیا! من نا!” (جۆرج ئۆروێڵ، ٢٠١٨؛ ل٣٧٦) ئەم بڕیارە و هەڵبژاردنەی وینستۆن بە ئەشکەنجەدانی جولیا ئازادیی تێدا نییە و لەژێر ئەشکەنجە بووە، هەروەها جولیاش هەمان شتی بەرامبەر وینستۆن کردبوو لەکاتی سزادانی. دوای ئازادکردنیان هەردووکیان یەکتریان بینییەوە بەڵام ویستی مانەوەیان نەبوو وەک جاران ئەمەش هەڵبژاردنی خۆیان نەبوو بەڵکوو، دەسهەڵات بەزۆی بەسەریدا سەپاندن.\nدوای درکاندنی ئەم ڕاستییە وینستۆن دڵی لە جولیا ناڕەنجێت، چونکە بەمە دەزانێ کە ئەندامانی حیزب لە ناوخۆیاندا لە پێشێلکردنی بنەما حیزبییەکانی خۆیانن. هەر ئەمەیە واکات وینستۆن دڵخۆش بێت و بە جولیا دەڵێت: ”گوێ بگرە، چەند پیاو سواری خۆت کردبێ، هێندە زیاترم خۆش دەوێی، تێدەگەی؟” (جۆرج ئورێڵ، ٢٠١٨؛ ل١٦٤) بەهۆی ئەوەی خۆشەویستییەکەیان لەسەر بنەمایەکی ئازادانە و ویستی خۆیان بوو، یەکتریان نەدەخستە ژێر بڕیارەکانی یەکتر و خۆیان بەسەر یەکتردا نەدەسەپاند. لە کردار و گوفتارتاندا ئازادیی هەبوو و ڕاستییەکەیان بەیەکتر دەگووت. هەروەها هۆکاری سەرەکیش کە وینستۆن وای گووت ئەوە بوو، تێگەیشتبوو حیزب دەبێت لە ناوەخۆی گەندەڵ بێت و هەرەس بهێنێت.\nئەم دووانە تەنها خۆشەویستییان لە نێوان بوو لەسەر ئەو بنەمایەش هەڵسوکەوتیان لەگەڵ یەکتر دەکرد. نەک لەسەر بنەمای ژن و مێرد یان هەر پرەنسیپێکی یاسایی یان کۆمەڵایەتیی یاخود دینیی. ئەم ئازادییە لە هەڵبژاردنی خۆشەویسیی بۆ کەسێک وادەکات بەئاسانیی وازی لێنەهێنی. وینستۆن، لە ئازار و ئەشکەنجەشدا تا توانای هەبوو لە بیری جولیا بوو. خۆشەویستی ئەم دوو کارێکتەرەی ناو ڕۆمانەکە تەواو ئازادانە بوو لە باودۆخێکی تەواو نا ئازاد و پڕ دسپلیندا، ئەم جۆرە خۆشەوستیییە لە نێو ئەم دووکارێکتەوە بەرجەستە بووە.\nدەرئەنجام: لەم ڕۆمانەدا، نووسەر وستوویەتی ئازادیی بکاتە بابەتی سەرەکی بەڵام، بە ئازاد بوونی کارێکتەرەکان کۆتایی نایەت. هەر ئەمە وادەکات هەستێکی ڕەش بینیی و نا ئومێدانە لە ڕۆمانەکەدا بەدەر بکەوێت لەبەرامبەر دەسهەڵاتە ستەمکارەکان. بە گوتەی خودی نووسەر ئەمە ئاگادارکرنەوەیە بۆ مرۆڤ تاوەکوو پارێزگاریی لە ئازادییەکەیان بکەن گەینا ڕەنگە لە هەرکاتێک بێت دەسهەڵات ببێتە دکتاتۆر بەسەر گەلەکەیدا. نووسەر لە ڕێگەی هەردوو کارێکتەرەکە وینستۆن سمیت و جولیا بەرجەستەی خواستی ئازادیی لە مرۆڤدا وێنا دەکات. هەرەها، لاینگرانی حیزب و ڕێبەری گەورە وەک لەناوبەری ئازادیی و دەسهەڵاتێکی تۆتالیتار وێنا دەکات، کە چۆن لە پێناو سەرۆک و حیزب ئازادیان نەهێشووە و ژیانێکی دەدەسەریان بۆ بۆ گەل دروستکردووە. لە ڕێگەی دامەزراوەکان و تەکنەلۆژیاوە هەموو خەڵکیان خستۆتە ژێر چاودێری خۆیان.\nلەم ڕۆمانەدا، هەموو شتێک داگیرکراوە و ئازادیی لێ دابڕاوە. هەر ئەمەشە وادەکات کارێکتەرەکان هەست بە ئازادیی نەکەن و هەڵبژاردن و بڕیارەکانیشیان پەیوەستە بەو دۆخەی حیزب درووستیکردووە. ئەو ڕووحە ئازادەی بەدوای هەناسەی ئازادییدا دەگەڕێت، لە کۆتاییدا لەناو دەبرێت. ئەمەش هەڵگری ئەو پەیامەیە کە سیستەمە تۆتالیتارەکان لە دەستی کەسێکی دیکتاتۆردا بێت، هەموو ئازادییەکان لەناو دەبات لەپێناو دەسهەڵات و مانەوەی خۆیدا. هەربۆیە، بۆ ئەوەی مرۆڤ ئازادی لێزەوت نەکرێت دەبێ بەرگریی لە ئازادیی بکات، چونکە بوون بەبێ ئازادیی ناتوانێ مانا بە جەوهەری بوونایەتیی خۆی بدات؛ مرۆڤ و ژیان بەبێ ئازادیی لە مانا دەکەون.\nPrevious ئێمە لە بریتانیا لەبەردەم جەنگی هەمە جۆرەداین … زاهیر باهیر\nNext ژیان جوانە …شیعر : سهراب سپهری وەرگێڕانی : پشکۆ ناکام


دوو کەس لە شاری بۆکان دەستبەسەر کران – زاگرۆس پۆست\nماڵەوە / سیاسی / دوو کەس لە شاری بۆکان دەستبەسەر کران\nدوو کەس لە شاری بۆکان دەستبەسەر کران\nیه‌ك شه‌ممه 8 ته‌مموز 2018\tسیاسی, کوردستان, مافی مرۆڤ, هەواڵ 47 جار خوێنراوه‌ته‌وه\nدوو برای خەڵکی شاری بۆکان، کە بۆ سەفەرێکی کاری سەردانی هەرێمی کوردستانیان کردبوو، بە دوای گەڕانەوەیان، دەستبەسەر کراون.\nبەپێی هەواڵی گەیشتوو بە ماڵپەڕی زاگرۆس پۆست، بەرەبەیانی شەممە، ڕێکەوتی ١٦ی پووشپەڕ، هێزەکانی سەر بە ئیتلاعاتی بۆکان، هێرشیان کردووەتە ماڵی دوو برا لە شاری بۆکان و دەستبەسەریان کردوون.\nشوناسی ئەم دووبرایە ” عەزیز ڕەشیدی” تەمەن ٢٧ سال و “ئامانج ڕەشیدی” تەمەن ٢٨ ساڵ، ڕاگەیەندراوە.\nسەرچاوەیەکی ئاگادار بە هەواڵنێری زاگرۆس پۆستی راگەیاندووە کە؛ ” هێزەکانی سەر بە ئیتلاعات، بە بێ هیچ بەڵگەیەکی فەرمی هێرشیان بردووەتە ماڵیان و ئەم دوو برایەیان خستووەتە بە لێدان و پاشان دەستبەسەریان کردوون”.\nجیگای ئاماژەیە ئەم دوو برایە ماوەیەک پێش ئێستا، بۆ سەفەرێکی کاری سەردانی شاری سلێمانی لە هەرێمی کوردستانیان کردووە و بە دوای هاتنەوەیان لە لایەن هێزەکانی سەر بە سپاوە دەستبەسەر کراون.


کریستیان باکەر: دەمەوێت بە خەڵکی بڵێم کە چی ئیسلامێکی جوانم دۆزیوەتەوە – ئیسلامی\nسه‌ره‌تا/ جیهانی ئیسلامی/کریستیان باکەر: دەمەوێت بە خەڵکی بڵێم کە چی ئیسلامێکی جوانم دۆزیوەتەوە\nئەم خاتوونە پێشکەشکار و ڕۆژنامەنوس و نوسەرە کە ناوی کریستیان باکەرە دەڵێت، “لە ناخەوە خاڵی بووم، گرنگترین شت لە ناخەوە لەبەینچوبوو کە ئەویش خودا بوو، بەڵام ئێستا بە فەزڵی خودا لە ناخەوە دەوڵەمەندم، دڵخۆشم و لە ژیاندا مەبەستێکم هەیە”.\nخاتوو کریستیان کە لە وەرزی حەجی ئەمساڵ و مەراسیمەکانی حەجی ئەمساڵدا بەشداریکرد و حەجی کرد لە چاوپێکەوتنێکیدا هەر لە حەج بەم شێوەیە خۆیی ناساند، “ناوم کریستیان باکەرە، گەشتێکی دوورودرێژم هەبوو، پێشکەشکاری تەلەفزیۆنی بووم لە کەناڵی ئێم تیڤی ئەوروپا (لقی ئەوروپا)، وە بە فەزڵی خوداش موسڵمان بووم، چەند ساڵێک دوای ئەوەش خۆمم لە مەککە بینییەوە، لەڕاستیشدا ئەوە ناوی ئەو کتێبەمە کە نوسیومە کە ناوی (لە ئێم تیڤییەوە بۆ مەککە)یە”.\nباکەر هەر لە درێژەی قسەکانیدا وتووشیەتی “لەو گەشتە درێژەمدا کە ئیسلامم تیا دۆزییەوە دەمەوێت بە خەڵکی بڵێم کە چی ئیسلامێکی جوانم دۆزیوەتەوە”.\nوتیشی “سەرم لەو ژمارە زۆرەی حاجیان سوڕدەمێنێت کە چۆن پێشوازییان لێدەکرێت، لەوەیش کە هەمیشە کەعبە پاکوخاوێنە، لەو خەڵکانەش کە بە خۆبەخشانە کاردەکەن”.\nئاماژەی بەوەش کرد “تەوافکردن لەگەڵ خەڵکی شتێکی تری ناوازە بوو، هەندێک لە خەڵکی پێکەوە جۆرێکی وتووێژ دەکەن، جگە لەوەی ئەو هەموو خەڵکە لە شێوە و گوفتاری جیاواز تێکەڵ بە یەکتری دەبن”.\nکریستیان باکەر ناوی تەواوی کریستیان ڤێرینا باکەرە، لە مانگی ١٢ی ساڵی ١٩٦٥ لە هامبۆرگ لە ئەڵمانیا لەدایکبووە، پێشکەشکارێکی تەلەفزیۆنی ئەڵمانی و ڕۆژنامەنوس و هاوکات نوسەرە و لە ئێستادا لە لەندەن نیشتەجێیە.\nکریستیان باکەر لە تەمەنی ١٥ ساڵیدا و بۆ ماوەی یەک ساڵ لە ئەمریکا خوێندوویەتی، لە ١٩٨٧ بۆ ١٩٨٩ وەکو خۆبەخش لە وێستگەی ڕادیۆی هامبۆرگ کاریکردووە. لە ساڵی ١٩٨٩ چووەتە لەندەن بۆ کارکردن لە کەناڵی تەلەفزیۆنی (ئێم تی ڤی ئەوروپا). هاوکات لەگەڵ کارکردنی لە ئێم تی ڤیدا، لە کەناڵی (ئاڕ تی ئێڵ دوو) لە ١٩٩٣ بۆ ١٩٩٥ کاریکردووە.\nلە ١٩٩٦ بۆ ١٩٩٩ش پرۆگرامی کلتوری لە کەناڵی ئێن بی سی-ی ئەوروپی پێشکەشکردووە. لە ساڵی ١٩٩٤یش خەڵاتێکی گرنگی ساڵانەی ئەڵمانیای بە ناوی (گۆڵدن کامێرا) و خەڵاتێکی تریشی لە ساڵەکانی ١٩٩٣ و ١٩٩٤ بە ناوی براڤۆ ئۆتۆ وەرگرتووە.\nباکەر لە ساڵی ١٩٩٥دا موسڵمان بووە و پێشتر مەسیحی بووە، پێشتر پەیوەندی لەگەڵ عیمران خان سەرۆکی ئێستای پاکستان و یاریزانی کریکێتی ئەوکات هەبووە و دەشڵێت کە پلانیان هەبووە کە هاوسەرگیری بکەن بەڵام پەیوەندییەکەیان کۆتاییهاتووە. لە ساڵی ٢٠٠٩دا کتێبێکی بەناوی (لە ئێم تیڤییەوە بۆ مەککە – چۆن ئیسلام ژیانمی گۆڕی) بڵاوکردەوە. لە ١٤ی نیسانی ٢٠٠٦یشدا هاوسەرگیری لەگەڵ ڕۆژنامەنوسێکی مەغریبی بەناوی ڕەشید جەعفەر کردووە بەڵام دواتر جیابوونەتەوە. ئێستاش لە لەندەن دەژی.\nپێشکەشکاری بەناوبانگی تەلەفزیۆنی (کریستین بەیکەر) کە هاوکات نوسەری کتێبی (لە ئێم تیڤییەوە بۆ مەککە)یە حەجی کرد و دەڵێت:"هەستدەکەم ئێستا ژیانێکی مەبەستدارم هەیە".چی وای لەم خاتوونە کرد کە دوای موسڵمانبوونی ئەم هەستەی لا دروستببێت؟!\n١٨ حەقیقەت لەسەر ئازاری موسڵمانانی ئویغور لە چین بزانە


ئەندامێکی هێزەکانی عێراق بەڵگەنامەی شۆفێرێك دەپشکنێت لە 31 تشرینی یەکەم وەك بەشێك لە هەوڵەکانی پاراستنی شارەکانی پارێزگای سەلاحەدین. [خاوەنی وێنە: پۆلیسی سەلاحەدین]\nهێزەکانی عێراق شەممە (5 کانونی دووەم) دەستیانکرد بە ئۆپەراسیۆنێکی به‌رفراوان بۆ لەناوبردنی پاشماوەکانی رێکخراوی "دەوڵەتی ئیسلامی" (داعش) لە دورگەی سینیەی رووباری دیجلە لە قەزای بەیجی له پارێزگای سەلاحەدین، بەرپرسێکی سەربازی سێشەممە وتی.\nفەرماندەی ئۆپەراسیۆنەکانی سەلاحەدین، فەریق جومعە عەناد سەعدون جبوری وتی بە کارکردن پێکەوە، یەکەکانی پۆلیسی ناوخۆ و هێزەکانی حەشدی خێڵەکی و هێزی ئاسمانی سوپا سەرکەوتوو بوون لە تێکشکاندنی ژمارەیەك حەشارگەی داعش.\nبە دیارونای وت ئۆپەراسیۆنەکە کە زیاتر بۆ سەر دورگەی سینیەی باکوری خۆرائاوای سەلاحەدین بوو، لەدوای زانیاریی هەواڵگری هات دەربارەی حەشارگەکانی داعش لە ناوچەکە کە بەرەو نەینەوا و ئەنبار درێژدەبێتەوە.\nجبوری وتی "ئەنجامی بەرچاو" بەدەستهات.\nیەکە سەربازییەکان بەدوای پاشماوەکانی داعش دەکەون لە دورگەی سینیەی پارێزگای سەلاحەدین لەم وێنەیەدا کە تشرینی دووەمی 2017 گیراوە. [خاوەنی وێنە: وەزارەتی بەرگری عێراق]\nوتیشی هێزە ئەمنیەکان "حەوت شوێنی پشوودانی تیرۆریستانیان تێکشکاند، نۆ تونێلی ژێرزەمینی و شوێنێکی خۆحەشاردان بۆ ئۆتۆمبیل و خۆراك، گەنجینەیەك بۆ شاردنەوەی بەرمیل و جلیکانی سوتەمەنی، تەنکەرێك و كه‌ره‌ڤانه‌یه‌ك."\nهه‌روه‌ها وتی: "دوو ئەندامی داعش کە خۆیان شاردبووه‌وە لە گوندێکی دووردەست لەسەر دورگەکە دەستگیرکران."\nوتی بەسەردادانەکان بوونی "گروپی بچوکی هەواڵگرەکانی داعشیان لە دورگەکە پشتڕاستکردەوە، کە هەموویان لەدەستی یاسا هەڵاتبوون".\nوتیشی: "ئۆپەراسیۆنە بەردەوامەکانمان بۆ بنەبڕکردنی ئەم ئەندامانەیە و تێكدانی ئەو چاڵانەی خۆیان تێدا شاردۆتەوە لەگەڵ توانا ماوەکانیان، بەئامانجی بەتەواوی پاراستنی دورگەکە."\nپاشماوەکانی داعش 'له‌ئه‌ماندا نین'\nجبوری وتی هێزە ئەمنیەکان ئۆپەراسیۆنی ئاسایی ئەنجامدەدەن بۆ شوێنپێهەڵگرتن و چاودێریکردنی پاشماوەکانی داعش لە دورگەی سینیە و ناوچە بیابانییەکەی دەوروبەری بە هەماهەنگی لەگەڵ فەرماندەیی ئۆپەراسیۆنەکانی نەینەوا و فەرماندەییەکانی دیکە.\nوتیشی: "هێشتا پاشماوەكانی دوژمن لە بیابان و ناوچە چیاییەکان ماون، بەڵام له‌ئه‌ماندا نین و لەلایەن هێزەکانمانەوە بەردەوام شوێنپێیان هەڵدەگیرێت."\nهه‌روه‌ها وتی لە هەر ئۆپەراسیۆنێکی ئەمنیدا، "ژمارەیەکیان دەکوژین و دەستگیردەکەین و هەر هەوڵێك پووچه‌ڵده‌كه‌ینه‌وه لەلایەن ئەوانەوە بۆ دامەزراندنی پەناگەی نهێنی".\nجبوری وتی ئەم ئۆپەراسیۆنانە وایانکردووە شار و شارۆچکەکانی پارێزگای سەلاحەدین "سەلامەتتر بن لە رابردوو".\nوتیشی: "پێشکەوتنی مەزنمان بەدەستهێناوە و زۆر ناوچەی دوورەدەستمان پاراستووە."\nوتی لەنێویاندا موتەیبیجە، کە بەنێو پارێزگاکانی دیالە و کەرکوكدا درێژدەبێتەوە و بۆتە شوێنی حەوانەوەی چەندین چەکدار بەهۆی خاکە سه‌خته‌كه‌ی و گژوگیا چڕوپڕەکەیەوە، کە شوێنێکی خۆشاردنەوەی به‌رفراوانیان پێدەبەخشێت.\nجبوری وتی: "ئەو ناوچەیە ئەمڕۆکە بەتەواوی پارێزراوە و ماوەی نیو ساڵە هیچ ئاماژەیەك بە چالاکی تیرۆرستان نیە. پلانمان هەیە کۆنترۆڵی تەواوەتی دۆخی ئەمنی ئەو پارێزگایە بکەین."


دەوڵەت لەسێبەری پەکەکدا؛ دەسەڵاتدار لە رۆژئاوا/ وتنەوەی مێژوو لەکۆبانێ لەلایەن یەکێک لەسەرکردەکانی گرووپی پەژاک - دیدبان حقوق بشر کردستان ایران\nپرۆژەی رۆژئاوا لەباکووری رۆژهەڵاتی سوریا کە زۆرباسی لێوەکراوە و پەسنی دراە، زۆرترین خۆشەویستی خۆی لەنێوان وڵاتانی رۆژئاوایی بەبۆنەی شەڕ لەگەڵ داعش وئایدیۆلۆلژی کۆنفدرالیزمی دێمۆکراتیکە، کە جۆرێکی بەهێز کراوی دەسەڵاتی خەڵکی ئاساییە، ژێرخانەکەشی پێکهاتووە لە (کۆمۆن) گەڕەک، ئەنجوومەنی شار تا کانتۆنە. ئەم سیستمە ئەنجوومەنییەی بەڕێوەبردنی خەڵک، رێگا خۆش دەکات بۆ کۆمەڵەی گەڕەکەکان تا کۆنترۆڵی سەربەخۆیان لەسەر دارایەکانیان هەبێت، لەکاتێکدا کە پەیوەندی لەگەڵ کۆمەڵگاکانی دیکە لەڕێگای تۆڕێک لە ئەنجوومەنەکانی کۆنفدرالی ئەنجام دەدرێت؛ بۆیە بۆ زۆرێک لە خەڵک کە گۆڕانکاریەکانی رۆژهەڵاتی ناوین دەشۆپێنن، بابەتێکی نوێیە.\nگەر ئەم ناوچە لەلایەن ژێرخانی دەسەڵاتی سێبەر لەگەڵ ئازادی کۆتایی بڕیارداین لەپشتی پەردە و زیاتر لە دەزگا زاڵە خۆجێیەکانی سەرەوەیە کەباسیان لێوەکرا، بەڕێوە نەدەچوو، بەڕاستی دەیتوانی گۆڕانکاریەکی سەیر بێت. ئەم ژێرخانەی دەسەڵاتی سێبەری کادیرەکانی پەکەکە لەخۆ دەگرێت کە لەپشت پەردەن و دەسەڵاتی دەزگا زاڵە خۆجێیەکان لاواز دەکات و ئەو بڕیارانەی کە بە پێی ئامانجەکانی پەکەکە نەبن رەت دەکرێنەوە.\nبوونی ئەندامانی پلەبەرزی پەکەکە و باڵی ئێرانی واتە پەژاک لەباکووری رۆژهەڵاتی سوریا نموونەیەکی چاک لەم ژێرخانەی دەسەڵاتی سێبەرە. وێنەکانی سەرەوە ئەمیر کەریمی ئەندامی پیشووی ئەنجوومەنی هاوئاهەنگی پەژاک و مامۆستای ئێستانی مێژوو لە زانکۆی کۆبانێ پیشان دەدات کە خەڵکی مەهابادی ئێرانە. ئەمیر کەریمی ساڵانێکە وەک یەکێک لەسەرکردەکانی پەژاک – وەک گرووپێکی تێرۆریسستی – چالاکە و ئەم گرووپە لەقەندیل و سویدەوە بەڕێوەدەبات. نێوی رێکخستنی ئەمیر لەقەندیل مەزدەک بوو. نێزیکەی پێنج ساڵ پێش بوو کە رۆشت بۆ کۆبانێ و خەریکی دامەزراندنی زانکۆی کۆبانێ بوو و لەپشتەوە بەڕێوەی دەبات. ئەو بە نازناوی مەلێک مێژووی کوردستان دەڵێتەوە.\nرۆژئاوا: دۆسیەیەکی پەکەکە\nشێوەی دەستپێکردنی رۆژئاو بابەتێکە کە وادیارە زۆرێک لە لایەنگرانی بە ئاسانی لەبیری نەکەن. بنەڕەتەکانی ساڵی 2002 دانرا، چوونکە پەکەکە رێکخراوێکی سیبەری گرووپی کۆمەڵگای کورستان (کەجەکە)ی دامەزراند کە جگە لە تورکیا، شەڕی چەکداری خۆی بۆ وڵاتانێک کە کەمینەی کوردی تێدایە بڵاوە پێکرد، ئەمە ئارمانجی سەرەکی پەکەکە لەچواردەیەی رابردوودا بووە. باڵێکی کەجەکە لەسوریا بە سەرۆکایەتی نورەدین سۆفی وەک کەجەکەی رۆژئاوا دامەزرا. لەساڵی 2003 و لەئەنجامی راستەوخۆی ئەم پرۆژەیەدا، پارتی یەکێتی دێمۆکراتیک (پەیەدە) دامەزرا. ئەم بابەتە بۆ ئێرانیش روویدا و کەجەکەی رۆژهەڵاتی دامەزرا و دوای ئەوە باڵی سیاسی واتە کۆدار و باڵی چەکداری (پەژاک) دامەزرا کە ئەمیر کەریمی لە دامەزراندنیاندا یارمەتی دا.\nلەساڵی 2011 کاتێک کە پێکدادان لەسوریا دەستیپێکرد، یەپەگە وەک باڵی سەربازی پەیەدە، دامەزرا. لەقۆناخی یەکەمدا بوونی بەربڵاوی یەپەگە زۆربەی ملیشیاکانی شەرڤانانی پەروەردە کراوی پەکەکە بوون کە بەڕێگای قاچاخ هاتبوونە سوریا. سەبری ئۆک کوردی تورکی و ناسراو بە کۆمیسێری پەکەکە لەماوەیەکی دوور و درێژ بەرپرسی پردۆژەی رۆژئاوا بوو. ئەمریکا خوازیاری دەرچوونی سەرکردەکانی پەکەکە لەسوریا بوو ئۆکیش لەساڵی 2020 سوریای بە جێ هێشت.\nگرووپی قەیران لەراپۆرتێکدا دەنووسێت: تا کاتێک کە یەپەگە لەرێگای کادیرە حزبییەکانیەوە پەیوەندی لەگەڵ پەکەکە هەبێت و تا کاتێک کە پەکەکە خەریکی پێکدادانی توندوتیژ لەگەڵ دەوڵەتی تورکیا بێت دوورە شەڕ لە باکووری سوریا کۆتایی پی بێت. ئەوڕؤکە وادیارە ئەم گرووپە ئاگای لەو خاڵانەی خۆی هەیە کە لەوێیەوە زیانی بەردەکەوێت و زۆرتر بەرەو پێشنیازەکان دەڕوات و پێکیان دێنێت تا ناوچەکە بتوانێت سەقامگیری بە خۆیەوە ببینێت.\nمەزڵووم عەبدی کە خۆی یەکێک لە ئەندامانی پلەبەرزی پەکەکە و کوردی سوریا بوو، لەلێدوانێکدا دەڵێت: ئەوڕۆکە ئێمە زیاتر لە دوسەد هەزار سوری لە دەزگا سڤیل و سەربازیەکانماندا ناونووسی کردووە و پێویستمان بە پشتیوانی ناوچەیی کوردەکان (مەبەست کوردانی دەرەوەی سوری) نییە. ئێمە خشتەی کاتی بۆ دەرچوون تەواو لەم حاڵەتەمان دەستنیشان کردووە، بەلام رەستی ئیش لەئێستادا دەستی پێکردووە و درێژەی دەبێت.\nلەڕاستیدا لەماوەی مانگانی رابردوودا، ئەکاونتی پەیجە کۆمەڵایەتییەکانی زۆرێک لە شەرڤانانی ناسوری سڕاوەتەوە کە پیشان دەدات ژمارەی کادیر ناسوریەکان (یاسیاسەتی نوێی لەبارەی سۆشیال میدیاوە) کەمی کردووە، و ئەمە لەپێناو هەوڵ بۆ راکێشانی رەزامەندی ئەمریکا و کەم کردنەوەی بیانووی تورکیا بۆ هێرشی نوێ بۆ سەر ناوچەی ژێر دەسەڵاتی هەسەدەیە.\nدەوڵەتی سێبەر تا چەندە قووڵە و دزەی هەیە؟\nئەم کەمکردنەوەی ژمارەی کادیرە سەربازیە ناسوریەکان هەنگاوێکی بەتەواوەتی هەڵخەڵەتێنەر بوو، چوونکە چالاکی کادیرەکانی پەکەکە لەباکووری رۆژهەڵاتی سوریا زۆر زیاترە لە چالاکی سەربازی، ئەم گرووپە حەوت ناوچەی بەڕێوە دەبات. بۆ دابەشکردنی چالاکییەکانی پەکەکە لەدەستەواژەکانی خۆیان کەڵک وەردەگرن: زەمینەی یاسایی (ئاڵانی یاسایی) و زەمینەی نایاسایی (ئاڵانی نایاسایی). زەمینەی نایاسایی بریتیە لە چالاکی چەکداری و زەمینەی یاسایی بریتیە لە چالاکی رێکخراوی کە زۆرتر لەنێوان خەڵکی سڤیل ئەنجام دەدرێت. و هەندێک لێکۆڵینە لەسەرچاوە ئازادەکان پیشان دەدات کە ژمارەی کادیرەکانی پەکەکە لەناوچەی زەمینەی یاسایی کاردەکەن قەد کەمیان نەکردووە.\nناسێح یۆسفی ئەندامی پەژاک کە دەستگیر کرابوو. ئەو پێنج ساڵ لەئێران دا ئێشی کرد دوای ئەوەی کە گەڕایەوەی قەندیل و ئێستا بەرپرسی بەشێک لە ستۆدیۆی کەناڵی رووناهی تیڤیە لەقامشلوو.\nسەرچاوە: گووگل و فەیسببوک\nبۆ تێگەیشتنی ئەم خاڵە کە پێکهاتەی دەسەڵاتی سێبەر تا چە ئاستێک ریشەی چەقاندووە، بە چاوخشکاندنێکی رێک و پێک بۆ سەر ئەم پێکهاتە بانگەشەی سەرەکی ئەم پرۆژەی تەلەڤیزیۆنی رووناهی، یەکێک لەچەندین کەناڵە تەلەڤیزیۆنەکان کە لەلایەن ئەم رێکخراوەوە لەباکووری رۆژهەڵات سوریا بەڕێوە دەچێت دەگەینە وڵام. تەلەڤیزیۆنی رووناهی هەواڵ و ئایدیۆلۆژی رێکخستن 24 کاژێر بڵاو دەکاتەوە و زۆرتر ئەندامانی پلەبەرزی پەکەکە بەڕێوەی دەبەن.\nیەکێک لە ئەندامانی پلەبەرزی ناسێح یۆسفی بە ناوی رێکخستنی ئایهانە کە خەڵکی مەریوانی ئێرانە. یۆسفی لەساڵی 2007 لەلایەن بەرپرسانی ئێران لەشاخەکانی کوردستانی ئێران دەستگیر کرا. تاوانی پێنج ساڵ چالاکی چەکدارانە و ئەندامێتی لەپەژاک (وەک گرووپێکی تێرۆریستی) بوو. دوای ئازادبوونی لەساڵی 2014 تەڤلی ئەم رێکخراوە بوو. لەنێوان ساڵانی 2014 و 2017 چەندین دیمانەی لەگەڵ چەند کەس وەک سەرۆکی بەشی گرافیک و مۆنتاژی تەلەڤیزیۆنی رۆناهی لەقامشلوو دامەزرا. ئەو هەرهەفتە وێنە سلفییەکانی خۆی لە فەیسبووک دادەنێت.\nئەمیر ئەحمەد پێشکەشکاری هەواڵ و کوردی ئێرانیش لەم ئەرکەدا لەگەڵ یۆسفییە. ئەحمەدی پێش ئەوەی کە لە ستودیۆی رۆناهی دابمەزریت وەک یۆسفی ئەندامی پەژاک بوو.\nیەکێکی دیکە لەو کەسە سەیرانە لەسۆشیال میدیا لەقامشلوو، کاوە سەقزیە خەڵکی سەقزە. کاوە لەئێستادا کۆمیتەی شەهیدانی شار بەڕێوە دەبات، کۆمیتەیەک کە یارمەتی ماڵباتی شەهیدان دەدات و رێوڕەسمەکانیان بۆ ناشتنی لاشەی شەرڤانە کوژراوەکان بەڕێوەدەبات. لەگەڵ ئەمەش گەر زۆر سەرنجتان دابێت دەتوانرێت تێبگەین کە ژمارەیەک لە ماڵباتە کوردەکان لەئێران خوازیاری بەدواداچوونی یاسایی لەدژی کاوە سەقزین و دەڵێن منداڵەکانیان دەکاتە ئەندامی پەژاک لەڕاستیدا دەیانڕفێنێت.\nئەم چوار کوردە ئێرانییە کە لەئێستادا لەباکووری رۆژهەڵاتی سوریا چالاکن بەس بەشێکی زۆر کەم لە هەموو شتەکەن. گەر کەسێک هەوڵ بدات دەتوانیت ئەندامانی ئێرانی، ئێراقی و تورکیەیی پەکەکە کە هێشتا لەرۆژئاوا چالاکن بناسێت. لەگەڵ ئەمەش چووار فایل کە باسیان لێوەکراو، ژێڕخانی دەسەڵاتی سێبەر پیشان دەدەن کە دەسەڵاتی بڕیارداینی کۆتایی لەباکووری رۆژهەڵاتی سوریا لەدەستیاندایە. لەڕاستیدا ئەندامانی پلەبەرزی پەکەکە لەهەرشارێک کە هەسەدە تێدا هەبێت هەن و بڕیاری کەسانی خۆجێی و هەڵبێردراوی خەڵک لاواز دەکەن تا پارێزوانی ئارمانجەکانی پەکەکە بن. ئەوان نەتەنیا لەبواری سەربازیەوە چالاکن بەڵکوو وەک پێشتر پیشان درا، لەئاستێکی بەربڵاودالە دەزگا کۆمەڵایەتییەکانی رۆژئاوا دزەیان کردووە. لەڕاستیدا دەبێت بگوترێت کە دەوڵەتی سێبەر رۆژئاوا بەڕێوە دەبات.\nنووسینی هوودیگ کوئیجپرز\nبرچسب هاآمریکاپ ک کدولت سایهسوریهشمال شرق


ئەو حەوت وێنەی جیهانیان هەژاند – History Of Kurdistan\nHome / وێنه / ئەو حەوت وێنەی جیهانیان هەژاند\ndidar othman 2017-07-06\tوێنه, وێنەى گشتى لێدوان نووسین ناچالاککراوە لە ئەو حەوت وێنەی جیهانیان هەژاند 26,686 Views\nوەک وتراوە وێنەیەک لەبری هەزار وشەیە، زۆرکات وێنەکان دەربڕی ناخی کەسەکانن. ئەوان زیاتر لە ناخەوە قسەدەکەن بەبێ ئەوەی تەنها وشەیەکیش بدرکێنن، ئەی چی دەگاتە ئەو وێنەیەی ناخی مرۆڤایەتی دەهەژێنێت.\nلێرەدا کۆمەڵێک وێنە دەبیننکە مرۆڤایەتی هەژاند:\nیەکەم وێنەی تیشکی سینیکەبۆ جەستەی مرۆڤ دەکرێت بەبێ چارەسەری پزیشکی. دەستی خاتو ویلیەم کۆنرادە کە تیشکە سینیەکە ئاشکرای کردووە و لە ساڵانی کۆندا گیراوە و بەیەکەم تیشکی سینی دادەنرێت و لە ساڵی ١٩٠١ یەکەم خەڵاتی نۆبڵی وەرگرتووە.\nخاوەنی ئەم وێنەیە کیڤن کارتەری وێنەگرە کە لەسەر ئەم وێنەیە خەڵاتی پولیتزاری وەرگرت. ئەویش وێنەی منداڵێکە بەهۆی برسێتییەوە لە سەرەمەرگدا بوو لە یەکێک لە بازگەکانی نەتەوە یەکگرتوەکان بۆ لێقەوماوانی خەڵکی سۆدان. لە وێنەکەدادیارە داڵێک چاوەرێی مردنی منداڵەکە دەکات تاوەکو بیخوات.\nوێنەی سێیەم کەسایەتی شۆڕشگێڕ جیڤارایە پێش کوشتنی. وێنەگرەکە بە مەبەستی نیشاندانی بەڵگەی گرتنی جیڤارا و بڕیاری کوشتنی ئەم وێنەیەی گرتووە، بەڵام ئەم وێنەیە بە دوای خۆیدا پشتگیری زۆری لایەنگرانیجیڤارای بەدەستهێنا.\nوینەی کچێکی تەمەن ١٣ ساڵانە بەناوی (ئۆمێرا سنشیز) لە ناو گۆماوێکدا گیری خواردووە بۆ ماوەی ٣ رۆژ لەناو ئەو گۆماوەدا مایەوە. ئەوەش بەهۆی روخانی دارو پەردوی ماڵانەوە بوو کە لە ئەنجامی تەقینەوەی بورکانێکەوە دروستبوو. وینەگرەکەرووبەڕووی رەخنەی زۆربوویەوە بەوەی لەجیاتی رزگاری بکات وێنەی گرتووە .سەرەنجام ئۆمێرا خنکا.\nوێنەگر ماڵسۆن براون لە ساڵی ١٩٦٣ ئەم وێنەیەی گرت. ئەویش خۆسوتاندنی رەبەنێکی بوزی ڤێتنامی بوو کە تا مردن رێگای نەدا کەس بیکوژێنێتەوە. رەبەنەکە لە شوێنێکی قەرەباڵخدا ئەم کارەی ئەنجامدا و ئەم کارەشی وەک نارەزایەتیەک دژی سیستەمیدیم کاسۆلیکی ڤێتنامی ئەنجامدا.\nیەکەم وێنەی کارەساتی ناکازاکی دوای هەڵدانی بۆمبێک لە ساڵی ١٩٤٥ کە بووە هۆی کوژرانی ١٥٠هەزار کەس و تێکدانی سیستمی کۆدەماری ئەو کەسانەی دوکەڵی ئەو بۆمبەیان هەڵدەمژی.\nوێنەی شەهید محەمەد ئەلدەرە کە کوڕەکەی لە باوەشیدایە. ئەم رووداوە بەهۆی ئیسرائیلییەکانەوە لە ساڵی ٢٠٠٠ دا روویدا و زۆربەی کەناڵە جیهانیەکان ئەم وێنەیان بڵاوکردەوە\nPrevious وەڵامی ئيبراهيم ئه‌حمه‌د بۆ نامەیەکی مام جەلال کە لە ١٥/٧/١٩٦٤ دا بۆ م.س.ی ناردوە.\nNext ئەمرۆ لە مێژوو\nبه‌سه‌رهاتی سیاسی كورد – به‌شی دووه‌م\nهیجره‌ت له ئیسلامدا شتێكی مێژووی نیه!!